Do kraja godine dolaze dva trgovinska lanca - Retail Serbia\nMilosavljević je naveo da su te kompanije već donele odluku o ulasku na srpsko tržište, što od septembra treba da potvrde njihovi bordovi, a tada bi trebalo da kupe i lokacije i počnu izgradnju prvih objekata.\nPrema njegovim rečima, Austrijanci će prvo graditi u Subotici ili Novom Sadu, a turska kompanija u Nišu.\nU Srbiji postoji veliki prostor za ulazak stranih trgovinskih lanaca, jer je od 10 najvećih svetskih kompanija prisutan samo Metro, dok se u zemljama u okruženju već godinama nalaze prodajni objekti Teska, Kore i Bile, naveo je Milosavljević.\nMinistar trgovine je istakao da je realno očekivati da i švedska Ikea sledeće godine otvori prvi prodajni objekat u Srbiji.\nUlazak stranih trgovina značio bi povećanje konkurencije, poboljšanje usluga i pad cena proizvoda, što bi dodatno doprinelo rastu trgovinskog sektora Srbije koji je nekoliko godina u ekspanziji, ocenio je Milosavljević.\nOn je podsetio da kupovna moć u Srbiji bez obzira na poteškoće i dalje raste, pa je promet po stanovniku u trgovini na malo prošle godine iznosio 1.872 evra, što je 3,6 puta više nego 2001, kada je taj promet bio 514 evra.\nPo njegovom mišljenju, osnovni razlozi zbog kog strani trgovinski lanci nisu u većem broju došli u Srbiju su politička nestabilnost i česti izbori.\nKako bi se stvorio najpovoljniji ambijent i za domaće i za strane ulagače, Zakonom o trgovini koji bi trebalo da se nađe u skupštinskoj proceduri do kraja godine predviđena je obaveza lokalnih samouprava da odrede lokacije za izgradnju tržno-poslovnih centara, da ih infrastrukturno opreme i ponude na licitaciji.\nMinistarstvo će podržati i sve domaće kompanije koje budu želele da počnu poslovanje na inostranim tržištima, a kako bi pospešila predstavljanje privrednih i trgovinskih potencijala Srbije predviđeno je da se najmanje dva puta godišnje organizuju nacionalne izložbe.


Press Online :: Politika :: Fabrici: Važan deo sredstava EU biće usmeren na SRBIJU\nFabrici: Važan deo sredstava EU biće usmeren na SRBIJU\nŠef Delegacije EU u Srbiji Sem Fabrici izjavio je danas da je u budžetu EU za period od 2021. do 2027. godine obezbeđeno 12,5 milijardi evra za pretpristupne fondove namenjene zemljama u procesu proširenja, od kojih će važan deo sredstava biti usmeren na Srbiju.\n- Smatra se da je Srbija najveća ekonomija na Zapadnom Balkanu po veličini i važan deo sredstava će biti na nju usmeren - rekao je Fabrici za RTS.\nKako je naveo, Srbija još nije članica EU, ali je blizu EU, te se očekuje da mnogo brži ekonomski oporavak EU utiče i na ekonomiju Srbije.\nPodseća da 67 odsto spoljnotrgovinske razmene Srbije usmeren ka EU, kao i da većina stranih investicija u Srbiju dolazi iz EU.\n- Što se brže bude oporavljala ekonomija EU, to će i Srbiji biti bolje - naveo je Fabrici.\nDodaje i da je budžet EU orjentisan na digitalnu agendu, zelenu ekonomiju, što će se reflektovati i na Srbiju.\nUpitan da li Srbija može da očekuje dodatnu podršku od EU, pored 93 miliona evra koji su najavljeni za borbu protiv kovida, Fabrici kaže da je već utrošeno 15 miliona evra na hitnu medicinsku pomoć, da je potpisan ugovor o finansiranju zapošljavanja medicinskih radnika, te da je EU otvorena za nove zahteve koje srpska vlada bude uputila.\nPodsetio je i da je na Samitu u Zagrebu dogovoreno da će EU izneti jedan paket ekonomskog oporavka za Srbiju i Zapadni Balkan i da će se videti i dodatna sredstva koja će Srbija moći da upotrebi za ekonomski oporavak.\nLideri EU 27 postigli su juče, posle maratonskih višednevnih pregovora, dogovor o viegodišnjem zajedničkom budžetu i fondu za oporavak.\nUkupan iznos paketa za oporavak je 1.824 milijarde evra, od čega se 1.074 miljarde nalazi u okviru zajedničkog budžeta za period od 2021. do 2027. godine.\nFond za oporavak EU iznosi 750 milijardi evra, a čine ga 390 miljardi bespovratne pomoći i 360 milijardi zajmova.


Tokom vikenda dva udesa u Borči: Jedno vozilo na krovu, drugo u rupi - www.lobi-info.rs\nMarija K. 5. novembra 2018., 13:09 6.1k Views\nNa putu ka Crvenki, u subotu, nešto pre 17 člasova došlo je do saobraćajne nezgode u kojoj je jedno vozilo sletelo sa puta i prevrnulo se u blizini crkve. Kako su u MUP-u potvrdili povređenih lica nije bilo, a istragom će biti utvrđen razlog nezgode.\nKako nezvanično saznajemo, vozač je iz za sada nepoznatog razloga izgubio kontrolu nad vozilom, automobil se prevrnuo na krov, a velikom srećom prošao je bez povreda.\nU nedelju oko 2 sata posle ponoći je kod tržnog centra Shoppi, na mestu gde se izvode radovi na kanalizacionoj mreži, jedan automobil završio u rupi koja je iskopana zbog radova.\nNa lice mesta su izašli policija i hitna pomoći, ali na svu sreću nije bilo povređenih.\nApelujemo na sve učesnike u saobraćaju da poštuju pravila i prilagode vožnju uslovima na putu.\nPrethodna objava U Borči umesto deponije sugrađani grade eko-dvorištance\nSledeća objava Zeleni talas na Zrenjanincu je očigledno NEMOGUĆA MISIJA!


Potpredsednik Evropske komisije i komesar za promociju evropskog načina života, Margaritis (Hina) Šinas, posetio je Jevrejski Muzej Grčke (JMG) početkom novembra 2021 godine. Tokom njegove posete muzeju, iskorišćena je prilika da se predstavi učešće Jevrejskog muzeja Grčke (JMG) u HANNAH projektu. Nakon obilaska izložbenih postavki, potpredsednik Šinas je razgovarao o projektu HANNAH sa direktorkom JMG, Zanet Battinou. Šinas je pohvalio rad muzeja i sve partnere ove institucije jer su realizacijom ovog projekta unapredili predloge EU strategije za suzbijanje antisemitizma, te je izrazio oduševljenje sadržajem projekta, kao i značajem projekta u cilju promovisanja bezbednijeg društva za evropske Jevreje. Realizacija HANNAH projekta (2021-2022) je potvrda da Evropska Unija namerava da se bori protiv antisemitizma i promoviše Jevrejski život u Evropi.


RTS :: Popović: Još 30 miliona od Vlade za inovacije\nPolitika Popović: Još 30 miliona od Vlade za inovacije\nutorak, 20. mar 2018, 15:09 -> 16:44\nPopović: Još 30 miliona od Vlade za inovacije\nDržava inovacionim čekovima pružan podršku malim i srednjim preduzećima, rekao je danas ministar bez portfelja zadužen za inovacije i tehnološki razvoj Nenad Popović, koji je s gradonačelnikom Milošem Vučevićem obišao firmu "Carnomed", koja koristi takve vaučere.\nPopović je rekao i da je vlada obezbedila još 30 miliona dinara za dodelu inovacionih vaučera, uz onih 49 vaučera koji su ranije podeljeni preko Fonda za inovacionu delatnost.\n"Zbog velikog interesovanja obezbedili smo još 30 miliona dinara. Želimo što bolju saradnju malog i srednjeg biznisa sa naučno-istraživačkom zajednicom. U tome je suština budućeg razvoja Srbije. Tih 30 miliona dinara namenjeno je malim preduzećima koja nemaju mogućnost da u okviru svojih organizacija imaju naučno-istraživačke radnike, već tu uslugu treba da iskoriste i dobiju od fakulteta, instituta i drugih istraživačkih organizacija, a Vlada Srbije će tu uslugu da plati za njih", objasnio je Popović.\nInače, firma "Carnomed" dobila je dva vaučera vredna 960.000 dinara i njima je podržana saradnja te kompanije sa novosadskim Medicinskim fakultetom.\n"Njihovi prihodi duplirani su u odnosu na prošlu godinu, a više od 70 odsto prihoda te kompanije dolazi od izvoza. To je čist primer kako srpska pamet može da bude konkurentna na svetskom tržištu", zaključio je ministar.\n"To vidimo na primeru kompanije "Carnomed" u saradnji sa novosadskim Medicinskim fakultetom, a isto to želimo da vidimo u što većem intenzitetu na teritoriji cele Srbije", rekao je Vučević.


Obavještajne agencije: Rusija će se miješati u kongresne izbore\nDirektor FBI-ja Christopher Wray sluša izlaganje direktora Nacionalnih obaveštajnih službi Dan Coatsa.\nRusija je riješena da se umiješa u novembarske kongresne izbore u SAD, upozorili su najviši američki obavještajni zvaničnici.\nDan Coats, direktor Nacionalnih obavještajnih službi, izjavio je pred senatskim Odborom za obavještajna pitanja da Rusija vidi kongresne izbore u sredini predsjednikovog mandata kao "potencijalnu metu za svoje operacije vršenja uticaja".\n"Strani izbori su ključna tačka koja pruža priliku Rusiji da ostvaruje svoje interese i na skrivene i otvorene načine", rekao je on.\n“U najmanju ruku, očekujemo od Rusije da nastavi da koristi propagandu, društvene medije, izmišljene identitete, pojedince sa simpatijama prema ruskim ciljevima i druga sredstava uticaja kako bi pokušali da pogoršaju i prodube društvene i političke pukotine u SAD", dodao je šef obavještajnih službi.\n"Operacije uticaja" koriste društvene medije da bi manipulisali osobama i osobama grupama na koje su usmjerene, oblikovali njihove ideje i ponašanje. Budući da su jeftine za realizaciju, takve operacije ostaju "značajna prijetnja američkim interesima", upozorio je Coats.\nOn je dodao da Rusija, Kina, Sjeverna Koreja i Iran predstavljaju najveće cyber-prijetnje za SAD.\nMike Rogers, direktor Nacionalne bezbednosne agencije (NSA), izjavio je da se riješenost Rusije da poremeti rad američkih demokratskih institucija "neće promijeniti niti prestati".\nObavještajni zvaničnici, koji su zakonodavce obavještavali o globalnim prijetnjama SAD, izjavili su da se svi slažu sa procjenom američke obaveštajne zajednice iz januara prošle godine da je Rusija pokušala da utiče na izbore 2016. u prilog predsjednika Donalda Trumpa.\nSenatski odbor za obavještajna pitanja je jedan od nekoliko kongresnih panela koji istražuje rusko miješanje u američke izbore.


Foto: Arhiva / Ilustracija | Univerzitetu u Banjaluci 10 miliona KM za kapitalne projekte\nSrna 06.07.2020 15:27\nBANJALUKA - Srpski član Predsjedništva BiH Milorad Dodik izjavio je da će 10 miliona KM iz budžeta Republike Srpske biti obezbijeđeno za kapitalne projekte Univerziteta u Banjaluci u ovoj godini.\nDodik je naglasio da je riječ o završetku zgrade Arhitektonsko-građevinsko-geodetskog fakulteta, izgradnji pozorišne scene i objekta vrtića, koji će služiti za edukciju i školovanje vaspitačica u predškolskim ustanovama širom Republike Srpske.\n"Republika Srpska za javne univerzitete u Srpskoj godišnje izdvaja oko 97 miliona KM po različitim osnovama, plus izdvajanje za različite investicije. Od kapitalnih ulaganja u Univerzitetu u Banjaluci preostalo je da uredimo saobraćajnicu u Univerzitetskom gradu i izgradimo spomen-hram", rekao je Dodik novinarima u Banjaluci.\nNakon sastanka sa rukovodstvom Univerziteta u Banjaluci, Dodik je izjavio da će dio saobraćajnica biti izgrađen do kraja godine.\n"Ostaje da se u okviru Univerzitetskog kliničkog centra na Paprikovcu izgradi zgrada Medicinskog fakulteta i Srednje medicinske škole, čime bi bila završena izgradnja svih smještajnih kapaciteta za primarni proces nastave", naglasio je Dodik.\nDodik je rekao da je prethodnih mjeseci nastava izvođena u posebnim okolnostima, ali da način izvođenja nastave nije uticao na prolaznost studenata na ispitima.\nMinistar za naučnotehnološki razvoj, visoko obrazovanje i informaciono društvo Republike Srpske Srđan Rajčević rekao je da današnji sastanak, kojem je prisustvovala i ministar finansija Zora Vidović, govori u prilog činjenici koliko vlast i Vlada Republike Srpske vode računa o razvoju sistema visokog obrazovanja.\n"Mi smo prošle i ove godine krenuli u reformu visokog obrazovanja i svjesni smo da su na tom putu potrebne i određene logističke pretpostavke, koje će upravo omogućiti ulaganje od 10 miliona KM u nove objekte u Kampusu. Ulaganjem u visoko obrazovanje gradimo bolju budućnost za Republiku Srpsku i nove ekonomske perspektive za naše mlade ljude", istakao je Rajčević.\nRektor Univerziteta u Banjaluci Radoslav Gajanin rekao je da je podrška srpskog člana Predsjedništva i Vlade Srpske od ogromnog značaja za realizaciju kapitalnih projekata na Univerzitetu.\n"Naša najznačajnija investicija je završetak zgrade koja je prvobitno bila namijenjana Arhitektonsko-građevinsko-geodetskom fakultetu, a sad će služiti i nekim drugim jedinicama u okviru Univerziteta", naglasio je Gajanin.\nOn je dodao da je drugi prioritet izgradnja edukativnog centra iz oblasti predškolskog obrazovanja, koji je planiran u okviru Univerzitetskog grada, a treći projekat je dovršetak pozorišne scene u okviru paviljona broj 4.\n"Planirali smo i rekonstrukciju saobraćajnica u okviru Univerzitetskog grada i izgradnju spomen-hrama studentima i radnicima Univerziteta koji su poginuli u odbrambeno-otadžbinskom ratu", istakao je Gajanin.\nPrema njegovim riječima, ove godine više je zainteresovanih za upis na fakultete Univerziteta u Banjaluci nego prošle, čemu je doprinijela odluke Vlade da svi studenti koji upišu prvu godinu budu oslobođeni plaćanja školarine.


Radun i Anđelković: Incident na stadionu JNA je organizovao Zapad u cilju udara na vlast i podele Srbije! | Web-Tribune.com\nHome / TEMA DANA / Radun i Anđelković: Incident na stadionu JNA je organizovao Zapad u cilju udara na vlast i podele Srbije!\nRadun i Anđelković: Incident na stadionu JNA je organizovao Zapad u cilju udara na vlast i podele Srbije!\n15. oktobra 2014.\tTEMA DANA 4 Comments\nPolitički analitičar Branko Radun izjavio je danas da je incident na fudbalskoj utakmici Srbija – Albanija režiran sa ciljem da se pošalje poruka vlastima u Beogradu da je moguć haos, ukoliko se u prisustvu predsednika Rusije Vladimira Putina, organizuje vojna parada i da je to napad na Srbiju.\n– Meni deluje kao da neko direktno ide na (premijera Srbije Aleksandra) Vučića i na njegovu porodicu – rekao je Radun.\nOn je dodao da Srbija dobija na značaju i posetom Putina i odlaskom državne delegacije u Berlin, gde se na Srbiju gleda drugim očima samo zbog toga što ima dobre odnose sa Rusijom.\nPrevious „Evropa će na sankcijama ove i naredne godine izgubiti 90 milijardi evra!“\nNext Sindikat policije: Šta da je dron bio naoružan eksplozivom, hemijskim ili biološkim oružjem?


“Toza Marković” uskoro bez dinara duga, konačan oporavak na jesen – TV Kikinda\n“Toza Marković” uskoro bez dinara duga, konačan oporavak na jesen\nPregovori predstavnika Javnog preduzeća ”Srbijagas” i banaka kojima fabrika “Toza Marković” duguje novac su u završnoj fazi. Revizorska kuća “Dilojt i Tuš” izradila je ponudu na zahetv “Srbijagasa” kojim će biti otkupljena potraživanja od svih šest banaka koje su poverioci u prvoj klasi u iznosu od 24 miliona evra. Preostalih 25 miliona evra, u klasi tri, već je velikim delom konvertovano u kapital, tako da će se to uraditi i sa preostalim dugom.\n-U načelu postoji saglasnost da će banke prihvatiti ponudu tako da će “Srbijagas” sa dvotrećinskog vlasništva udeličarstva u “Tozi Markoviću” dostići 85 odsto. Tako će se fabrika naći u situaciji da nikome ništa ne duguje – istakao je Vladimir Ilić, direktor “Toze Markovića”.\nPre dve godine 12. avgusta, kada je Privredni sud u Zrenjaninu prihvatio plan reorganizacije kompanija je bila dužna 49 miliona evra, a uskoro će se naći u situaciji da zavisi od sopstvenog rada.\n-Do 25. avgusta sve banke treba da se izjasne o ponudi, da se potpišu ugovori i obave finansijske transakcije. Potom sledi odlazak u Privredni sud gde će biti predložen novi plan reorganizacije. Tada će se pristupiti traženju starteškog partnera. Ovo je jedini mogući put da fabrika preživi jer bi u suprotnom kompanija najpre otišla u stečaj, pa u likvidaciju jer ne može da otplaćuje dug – objasnio je naš sagovornik.\nSve četiri proizvodne linije rade u tri smene tako da je dostignut maksimum proizvodnje.\n-Stiže nam vrhunac prodaje. Septembar, oktobar i novembar su tri udarna meseca kada “Toza Marković” ostvaruje skoro 50 odsto svojih prihoda – rekao je direktor “Toze Markovća”.\nPosle više od dve decenije kikindska fabrika pojavila se na tržištu sa novim modelom crepa. To je omogućeno investiranjem u novu repariranu liniju za proizvodnju crepa u koju je uloženo oko dva miliona evra. Na ovaj način “Toza Marković” izašla je u susret zahtevima tržišta u svih 16 zemalja gde izvozi svoju robu, a to se vidi po povećanim porudžbinama.\n-Reč je o crepu većeg formata premijum Kikinda i premijum klasik. Kada je model Kikinda u pitanju 12,5 komada staje u jedna kvdaratni metar. Odličan je odziv tržišta na nove modele crepa. U ovom trenutku prodajemo dnevnu proizvodnju i došli smo u situaciju da nemamo dovoljno robe kolika je potražnja – napominje Ilić.\nI za pločicama koje su se prošle godine pojavile na tržištu pod brendom “Toza Marković” velika je potražnja.One su , kako napominje naš sagovornik, moda i veoma je važno da se prati trend na tržištu.I u dve nove linije za proizvodnju pločice uloženo je 450.000 evra. Ono što opterećuje fabriku je dotrajala tehnologija.\n-Moramo investirati u liniju pakovanja crepa. Ograničeni smo fizičkom mogućnošću tako da moramo da uložimo novac u automatsko klasiranje – zaključio je Vladimir Ilić.\nPrese u proizvodnji pločica stare su više od 20 godina, pa Ilić očekuje dinamičnu zimu po pitanju investicija. U fabriku treba uložiti između pet i šest miliona evra.\n10 avgusta, 2018 Aleksandra Djuran\n← Pijačni bakaluk, sa ili bez cegera Nevolje kikindskih zemljoradnika →


Đorđe Vukićević predao Ronaldovu traku kompaniji Mozzart - BIGportal.ba\n4 Aprila, 2021 4 Aprila, 2021 0627\nVatrogasac Đorđe Vukićević i Mozzart rasplamsali su nadu za pobjedu malog Gavrila, a na terenu humanosti spojio ih je nefudbalski potez Kristijana Ronalda.\nNajbolji igrač sveta,kapiten prvaka Evrope, odbacio je traku u 93. minutu na našem najvećem stadionu, verovatno u poslednjim bitnim utakmicama bez VAR-a, ali je ona dospela u prave ruke. Kod lidera u igri na humanost, kod kompanije koja već godinama pomaže u prikupljanju sredstava za lečenje dece.\n„Mozzart je želeo da pošalje poruku da lečenje dece nikako ne sme biti „najvažnija sporedna stvar na svetu“. Drago nam je da se u svetskim medijima o ovoj humanitarnoj aukciji pisalo više nego o tome da li je lopta kod Ronaldovog gola prešla liniju ili ne. Ponudama na Limundu smo, ujedno, želeli da skrenemo pažnju na velike probleme sa kojima se susreću roditelji u prikupljanju sredstava za lečenje svoje dece. Konačan rezultat meča Srbija – Portugal više nije bitan, sada su sve oči usmerene na konačan ishod Gavrilove borbe. Hvala vatrogascu Đorđu koji je plemenitim gestom zasenio sve Ronaldove poteze te večeri, kao i organizaciji „Zajedno za život“ i Jovanu Simiću koji su sproveli aukciju„, istakao je generalni direktor kompanije Mozzart, Slobodan Prodanović, koji je primio traku od mladog vatrogasca.\nUručenju trake Mozzartu prisustvovao je deo brigade na čelu sa Milošem Majstorovićem, komandantom Vatrogasno-spasilačke brigade Beograd, kao i vršilac dužnosti pomoćnika ministra i načelnika Sektora za vanredne situacijeLuka Čaušić. Oni su odali priznaje Đorđu na plemenitoj ideji, a vatrogasac o kome je pisao Rojters i čija je priča osvanula u vodećim svetskim medijima, podsetio je da se novac i dalje prikuplja.\n„Hvala Mozzartu i Ministarstvu unutrašnjih poslova što su nam pružili veliku podršku u ovoj važnoj akciji. Pokušavamo da spasimo život jednog deteta i nadam se da ćemo uspeti u tome. Od ponedeljka Sektor za vanredne situacije pokreće svoju akciju, koju je odobrio i ministar, nadamo se da će biti prikupljeno dosta novca. Još jednom pozivam sve ljude koji su u mogućnosti da pomognu, da pošalju SMS sadržine973 na broj3030 i da pomognu malom Gavrilu u što većem broju„, istakao je Đorđe Vukićević.


Krivokapić: Iskazujem zahvalnost Srbiji; Brnabić: Gradimo mostove bratstva i prijateljstva sa CG – Portal Ulcinj\nKrivokapić: Iskazujem zahvalnost…\nKrivokapić: Iskazujem zahvalnost Srbiji; Brnabić: Gradimo mostove bratstva i prijateljstva sa CG\nSolidarnost je najbitnija u ovim vremenima, treba da se držimo zajedno, poručila je srpska premijerka Ana Brnabić prilikom večerašnjeg dočeka na aerodromu u Podgorici. Zdravko Krivokapić izrazio je nadu da će ovo biti novi početak razvoja odnosa dviju država.\nPrvi kontingent vakcina protiv koronavirusa, donacija Republike Srbije, stigao je večeras oko 18.50 sati na podgorički Aerodrom.\n“Iskazujem zahvalnost Srbiji što ste nam donijeli vakcine koje treba da zaštite stanovništvo Crne Gore. Zdravlje iznad svega a solidarnost prije svega”, kazao je Krivokapić i dodao:\n“Mogu samo da kažem da su građani Crne Gore očekivali dugo kad će da stigne vakcna i evo stigla je. Ne želeći da optužujem bilo koga, ipak neko treba da se zapita šta je bilo od 30. avgusta do 4. decembra”.\nObraćajući se Ani Brnabić kazao je: “Uvažena premijerko, posebno je zadovoljstvo što ste danas ovdje zajedno sa nama. Jedino nam je žao što je povod ovakav ali biće prilike i vremena i znaćemo da vas ugostimo onako kako dolikuje crnogorskom gostoprimstvu.”\nIzrazio je zahvalnost Vladi i građanima Srbije koji su, odričući se svojih vakcina, poslali donaciju građanima Crne Gore.\n“U nadi da će ovo biti novi početak razvoja naših odnosa koji su bili jedno vrijeme u zastoju, mi moramo da unapređujemo naše odnose jer je to naša državnička obaveza”, istakao je premijer.\nBrnabić: Želimo da otvorimo novo poglavlje između Srbije i Crne Gore\nBrnabić je rekla da je zadovoljstvo što je večeras u Podgorici, što je u prilici da u ime Republike Srbije uruči ovu donaciju.\n“Donacija od 4.000 Sputnjik vakcina je dovoljna da se vakciniše 2.000 ljudi. Večeras sam donijela 2.000 prvih doza i uskoro se vidimo ponovo da donesemo revakcinu. To vam možda ne djeluje kao velika količina vakcina ali dovoljna je da se imunizuju ili vaši zdravstveni radnici u crvenoj kovid zoni, ili dijelom zdravstveni radnici i starije stanovništvo”, navela je Brnabić.\n“Pratim u Srbiji ali i u regionu i Evropi, i želim da izrazim divljenje kako se Crna Gora i vaša Vlada bore protiv ovoga. Sve je veći broj testiranih što je pravi vid borbi dok ne dođu vakcine. Izuzetno nam je drago u Srbiji što se dobro nosite sa ovim i što će biti sve bolje”, dodala je srpska premijerka.\nIskazala je zahvalnost Dritanu Abazoviću sa kojim je bila u svakodnevnom kontaktu i koji je, kako je rekla, gurao da vakcinu stignu što prije. Takođe se zahvalila i liderima Demokratskog fronta Andriji Mandići i Milanu Kneževiću i svim ljudima koji su pisali predsjedniku Srbije da stignu vakcine.\n“Solidarnost je najbitnija u ovim vremenima, treba da se držimo zajedno. Moja poruka i poruka predsjednika Vučića je ako bude trebalo još vakcina, dodatna pomoć i podrška tu smo za vas”, saopštila je ona.\n“Zadovoljstvo mi je što smo mogli da izađemo u susret i pomognemo građanima Crne Gore. Ovim gestom želimo da otvorimo jedno novo poglavlje između Srbije i Crne Gore. Da to budu odnosi između braće i sestara, najboljih i najbližih prijatelja. Jedini interes i prioritet nam je da gradimo mostove bratstva i prijateljstva sa Crnom Gorom”, zaključila je Brnabić.\nAvionom Vlade Republike Srbije dopremljen je kontingent od, kako je najavljeno, 2.000 doza vakcine Sputnjik V, a još toliko će stići narednih dana.\nPremijer Zdravko Krivokapić i ministarka zdravlja Jelena Borovinić Bojović dočekali su delegaciju iz Srbije, koju predvodi premijerka Ana Brnabić.\nNa aerodromu je vozilo Montefarma koje će preuzeti vakcine, jer ih treba smjestiti u posebno pripremljenim skloništima.\nIz Vlade je ranije saopšteno da će izjave za medije dati delegacija Crne Gore i Srbije.\nMinistarka zdravlja Jelena Borovinić Bojović saopštila je sinoć da u Crnu Goru stiže 2.000 doza Sputnjik V vakcine, dok se narednih dana očekuje još toliko, što je obezbijeđeno u dogovoru sa Srbijom.


Posrednici iz EU mogu u Srbiju posle 6. juna? - European Western Balkans\nPosrednici iz EU mogu u Srbiju posle 6. juna?\nAutor EWB 11. 05. 2021. 21. 05. 2021.\nBRISEL – Poslanici Evropskog parlamenta koji posreduju u dijalogu vlasti i opozicije, mogli bi nakon šestog juna zvanično da dođu u Srbiju, jer tada ističe važenje interne odluke predsednika Evropskog parlamenta Davida Sasolija o zvaničnim putovanjima evroposlanika. Poslanici i dalje neće moći da dođu ukoliko se važenje ove odluke produži.\nPrema odluci o vanrednim merama, do 6. juna misije Evropskog parlamenta, kao što je posredovanje u međustranačkom dijalogu, suspendovane su. To znači da bi, po isticanju ove mere, poslanici Evropskog parlamenta mogli fizički biti prisutni, osim ukoliko se zabrana putovanja ne produži.\nOd početka pandemije COVID-19 uvedene su vanredne mere vezane za rad Evropskog parlamenta, uključujući i putovanja poslanika na zvanične misije, koje se periodično produžavaju. Trenutna odluka na snazi je od 22. aprila.\nPredsednik Skupštine Srbije Ivica Dačić izjavio je danas da će tek krajem maja imati odgovor predstavnika Evropskog parlamenta o tome šta je Agenda za međustranački dijalog o poboljšanju izbornih uslova.\nKao što je već najavljeno, čim se završi ciklus konsultacija, posrednici Evropskog paralmenta razgovaraće o konkretnim datumima i mogućem dnevnom redu sa predsednikom Narodne skupštine.\nIzvori iz Evropskog parlamenta za EWB objašnjavaju da bi konsultacije između posrednika u dijaogu i organizacija civilnog društva, kao i stručnjaka iz Vlade mogle biti završene do kraja maja, ali da do sada nije spomenut niti dogovoren konkretan datum drugog sastanka evroparlamentaraca sa predsednikom Narodne skupštine.\nPosrednici Evropskog parlamenta u narednim danima će razgovarati sa premijerkom Anom Brnabić i sa radnom grupom Vlade Srbije za saradnju sa Organizacijom za evropsku bezbednost i saradnju (OEBS), odnosno, ODIHR (Kancelarija OEBS-a za demokratske institucije i ljudska prava), koja radi na implementaciji preporuka ODIHR posle prošlih izbora. Takođe, razgovaraće sa organizacijama civilnog društva, kao i sa predstavnicima članica EU. Završetkom ovih razgova, trebalo bi da pripremna faza konsultacija za početak međustranački dijalog bude zaključena.\nEWB 21. 10. 2021. 21. 10. 2021.


Cvijanović: Očekuje od "Imex Internacional" da izmiri obaveze - Akta.ba\nCvijanović: Očekuje od "Imex Internacional" da izmiri obaveze\nPremijer Republike Srpske Željka Cvijanović izjavila je da od fabrike tekstila "Imex Internacional" u Bileći očekuje da izvrši svoje obaveze prema radnicima i dobavljačima.\n28.08.2014. 08:40 / Izvor: SRNA\nPremijer Republike Srpske Željka Cvijanović izjavila je da od fabrike tekstila "Imex Internacional" u Bileći očekuje da izvrši svoje obaveze prema radnicima i dobavljačima.\n"Upoznaćemo našeg dosadašnjeg partnera `Imex internacional` da preduzme sve što je potrebno da tamo na odgovarajući način bude nastavljena proizvodnja. To znači da budu izmirene sve obaveze prema dobavljačima i radnicima", rekla je Cvijanovićeva novinarima u Banjaluci.\nOna je napomenula da je Vlada upoznata o cijeloj situaciji, te dodala da je danas razgovarala sa načelnikom opštine Bileća Miljanom Aleksićem, ali ne i sa predstavnicima "Imex Internacionala".\nRadnice tekstilne industrije u Bileći već nekoliko dana štrajkuju zbog neisplaćenih plata i doprinosa za posljednja tri mjeseca. One navode da više ne žele da pregovaraju sa vlasnicom "Imex Internacionala" Milenom Janković već traže pomoć od Vlade Republike Srpske.\nKralja Aleksandra 28 89230 Bileća\nIMEX INTERNATIONAL RS d.o.o. - u stečaju\nTrg Petral bb 89000 Trebinje


Hitlerov lični pilot otkrio posljednje riječi nacističkog vođe\nPrije nego što je izvršio samoubistvo u bunkeru\nU nedavno objavljenom dnevniku pilot nacističkog vođe Hans Baur otkrio je šta mu je Adolf Hitler rekao prije nego što je sa svojom ženom Evom Braun izvršio samoubistvo u bunkeru u Berlinu.\nGeneral-pukovnik Hans Baur, koji je bio lični pilot Adolfa Hitlera i njegov bliski prijatelj, otkrio je u svom dnevniku da mu je nacistički vođa rekao "završavam danas" na dan kad je izvršio samoubistvo. Baurov dnevnik osvjetljava posljednje dane vođa Rajha u danima uoči pada Berlina, kad su ga osvojile sovjetske trupe 1945. godine.\nPrema navodima pilota, on je pokušao da ubijedi Hitlera da još uvijek ima aviona kojima bi mogao da ga preveze u Japan, Argentinu ili kod nekog šeika, koji su još uvijek "blagonakloni prema njemu zbog njegove politike prema Jevrejima".\nMeđutim, Hitler je tu ponudu odbio, insistirajući da će "opstati ili pasti sa Berlinom".\n"Čovjek mora biti dovoljno hrabar da se suoči sa posljedicama svojih postupaka - i zato sada završavam. Znam da će me sutra milioni ljudi proklinjati - to je sudbina", rekao je Hitler, prema Baurovom dnevniku.\n"U svakom slučaju, ja ne bježim, i zato završavam danas", rekao je Hitler svom pilotu.\n"Baur, želim da se oprostim od tebe. Došlo je vrijeme. Moji generali su me izdali, moji vojnici ne žele da nastave da se bore i ja ne mogu da nastavim", rekao je firer pilotu.\nBaur je naveo da je Hitlerovo potpuno povjerenje u njega preraslo u "mnogo intimniju prijateljsku vezu", a vođa nacista ga je nazivao ličnim prijateljem. Hitler je prisustvovao pilotovom vjenčanju, a poklonio mu je automobil za 40. rođendan.\nBaurov prikaz života unutar vođstva Trećeg rajha prvi put je objavljen u Njemačkoj prije više od 50 godina, ali je nedavno štampan u Velikoj Britaniji pod naslovom "Bio sam Hitlerov pilot".\nPreminuo u dubokoj starosti\nFBI objavio dosije: Hitler podmornicom pobjegao u Argentinu\nNacionalni arhiv SAD\nPogledajte dosad neobjavljivane fotografije Adolfa Hitlera FOTO\nPolicija uklonila transparent koji poredi Karadžića sa Hitlerom\n38 glasova 42%\n24 glasova 27%


Vladika Teodosije: Ne osećamo se bezbedno! - Alo.rs\nSlike spaljenih i porušenih pravoslavnih svetinja svedoče o strahotama koje je srpski narod godinama doživljavao na Kosovu i Metohiji.\nVladika Teodosije, Foto: Alo/Marko Đoković\nMnogi hramovi i danas stoje ruinirani jer prištinske vlasti ne dozvoljavaju njihovu obnovu. Veoma ugledna evropska organizacija „Europa Nostra“ javno je ukazala da je Manastir Visoki Dečani na listi od sedam najugorženijih u Evropi.\nIpak, mnogi političari ali i nevladine organizacije iz Prištine trude se da ospore ovu ocenu tvrdeći da su pravoslavne svetinje na KiM pod zaštitom i da im ne preti nikakva opasnost.\nS druge strane, episkop raško-prizrenski Teodosije kazao je da se bratstvo Manastira Visoki Dečani i Eparhija kosovsko-metohijska ne osećaju sigurno i zaštićeno i da nemaju poverenje u kosovske institucije.\nOn je pozvao da se u nastavku procesa dijaloga Beograda i Prištine obavezno razmotre dodatne institucionalne mere zaštite svetinja SPC i vernog srpskog naroda na KiM.\nVladika Teodosije naveo je najznačajnije pretnje sa kojima se sveštenstvo i svetinje svakog dana suočavaju. Poslednjih godina, kaže on, tu su i institucionalni pritisci, pretnje, medijski napadi, kao i otvoreno nepoštovanje kosovskih zakona.\n- Zbog svega toga, bratstvo Manastira Visoki Dečani, ni eparhija ne osećaju se sigurno i zaštićeno - poručio je vladika Teodosije i dodao da kosovske institucije, albanske organizacije civilnog društva i deo medija, danima sprovode organizovanu kampanju.\nUz podsećanje na sve nevolje i probleme sa kojima se suočavaju zbog, kako navodi, svakodnevnog kršenja zakona, ljudskih i verskih prava srpskog naroda na KiM, čestih pljački i skrnavljenja hramova, groblja, sprečavanja povratka proteranog naroda i onemogućavanja pristupa vernika nekim od verskih objekata, vladika ističe da u postojećim okolnostima ne mogu da imaju poverenje u kosovske institucije i njihovu, kako kaže, tobožnju zaštitu.\n- Cilj ove kampanje jeste da se „Europa Nostra“ prikaže kao organizacija koju su navodno instrumentalizovali Vlada Srbije i SPC čime se dodatno još više ugrožavaju svetinje naše crkve na КiM, posebno Manastir Visoki Dečani - navodi se u saopštenju episkopa Teodosija. Apelovao je na intenzivniju međunarodnu zaštitu srpskih svetinja i prava, jer je, kako kaže, međunarodno civilno i vojno prisustvo trenutno jedini garant njihovog opstanka.\nBajden zna za stradanje Dečana\nPredsednik SAD, a tada senator Džo Bajden, 9. marta 2005. u Senatu je govorio o ugroženosti Manastira Dečani, ali i o tome kako su dečanski monasi pružili utočište izbeglicama za vreme rata bez obzira na etničku pripadnost. Bajden je, inače, dva puta posetio Manastir Visoki Dečani.\nInače, Manastir Dečani je preko dve decenije pod zaštitom naoružanih pripadnika KFOR-a. On je jedini manastir ne samo na KiM, nego i u Evropi, koji je upravo pod vojnom zaštitom zbog toga što mu preti opasnost od desničara. Još su sveža sećanja na 2000. godinu kada je na Manastir Dečani ispaljeno više granata. KFOR je tada pojačao prisustvo oko ove svetinje, posebno su angažovani pripadnici italijanskog kontingenta.\nZbog toga što im je ugrožena bezbednost, monasi su dugo iz manastira izlazili pod vojnom zaštitom, praćeni oklopnim vozilima. Tada je uništeno i oštećeno 107 sprskih pravoslavnih svetinja o čemu postoje fotografije i video snimci.\nVladika Teodosije seća se Martovskog pogroma kada su albanski ekstremisti za dva dana uništili ili teško oštetili još 35 svetinja SPC širom КiM.\n- U noći 17. marta na Manastir Visoki Dečani ispaljeno je osam minobacačkih granata, o čemu je istragu sproveo i dokumentovao italijanski КFOR - dodao je on.\nUNESKO je Dečane uvrstio u listu spomenika svetske kulturne baštine 2004. godine, a dve godine kasnije upisani su i manastiri Pećka Patrijaršija, Gračanica, kao i Hram Bogorodice Ljeviške u Prizrenu. Tokom 2006. UNESКO stavlja sva četiri pomenuta spomenika na listu Svetske kulturne baštine u opasnosti, na kojoj se i danas posle 15 godina nalaze.\nOružje i obeležja ISIS-a u vozilu pored manastira\nEparhija podseća na veče 31. januara 2016. kada su ispred manastira uhapšena četvorica kosovskih Albanaca. Tokom pretresa njihovog vozila pronađeno je oružje i eksploziv, ali i literatura terorističke organizacije ISIS.\ncrkve Kosovo Vladika Teodosije Manastir Dečani politika


Politika menja lokaciju - Biznis i Finansije\nHome\tVestiBiznis & Finansije\tPolitika menja lokaciju\nby bifadmin 26. oktobra 2009.\nNajstariji dnevni list na Balkanu, Politika, preseliće se sa poznate lokacije u Makedonskoj, zbog duga prema Komercijalnoj banci, vlasniku ovog prostora, za koji Politika mora da izdvaja više od milion evra godišnje.\nDakle, poznati novinarski krug Beograda, koji obuhvata kafane, Radio Beograd i Politiku, više to neće biti. Nova adresa Politike biće u ulici Despota Stefana.\nNa sajtu Monda piše da kada je vlasnik zgrade postala Komercijalna banka, država se obavezala da plaća kiriju, ali s obzirom na krizu u koju su svi upali, ona nije mogla da podnese ovaj finansijski teret. Zato Politika duguje vlasniku zgrade više od milion evra, a njeno rukovodstvo smatra da će preseljenje doneti bolji godišnji saldo za ovu kompaniju.\nKonkurs za humoriste i satiričare\nInternet pretraživač Wowd napravljen u Srbiji


Blokirane hiljade viza kartica\nMnoge građane Srbije je iznenadila sms poruka iz njihove banke, koja ih obaveštava da im je, iz bezbednosnih razloga, privremeno blokirana platna kartica. Isto obaveštenje dobili su i oni koji su pozvali kol-centre banaka.\nBanke su u poslednja dva dana dobile informacije od strane kartičnih asocijacija da postoji sumnja da je jedan broj platnih kartica kompromitovan usled mogućeg neovlašćenog pristupa bazama podataka.\nRaiffeisen banka je saopštila da je izvršila hitnu sigurnosnu meru privremene blokade određenog broja platnih kartica za koje postoji sumnja da su potencijalno ugrožene i da je ta privremena blokada učinjena preventivno, kako bi se zaštitila sredstva klijenata na računima kartica, dok se ne izvrši njihova zamena.\nKako nezvanično saznajemo, pojedine banke koje posluju u Srbiji blokirale su i po više od 20.000 viza kartica svojih klijenata. Komercijalna banka isključila je oko 2.000 "viza" platnih kartica, zbog opasnosti od zloupotrebe tog načina plaćanja, izjavio je izvršni direktor za marketing u Komercijalnoj banci Goran Milićević.\nKlijentima će biti izdate nove kartice a u međuvremenu će novac moći da podižu jedino na šalterima banaka. Ispred jedne od njih, Radovan Borović pričao je sa nekoliko ljudi kojima su kartice u blokadi:\nU međuvrmenu se prema pisanju medija oglasila i kompanija "Viza internešenel" navodeći da tesno sarađuje sa bankama na rešavanju problema, kako klijenti ne bi bili oštećeni.\nUgrožena međunarodna baza podataka\nTužilac za visokotehnološki kriminal Branko Stamenković, rekao je za Radio Slobodna Evropa, da ih do sada ni jedna banka nije obavestila da sumnja u zloupotrebe podataka njihovih klijenata.\n"Do sada nismo dobili nijednu prijavu za izvršenje određenog krivčnog dela od bilo koje banke ili bilo koje institucije ili preduzeća na teritoriji Republike Srbije, a u vezi sa eventualnom zloupotrebom platnih kartica. Imajući u vidu navode medija ovo tužilaštvo, zajedno sa posebnim odeljenjem MUP-a Srbije za visoki tehnološki kriminal proverava te navode i određene mere i radnje su preduzete i rezultate očekujemo do kraja dana", rekao je Stamenković.\nPojedini mediji prenose da je više centrala banaka u istočnoj Evropi upozoreno od centra kompanije Viza, da je u toku istraga “potencijalnog kršenja bezbednosti” koje može da ugrozi vlasnike Viza kartica širom istočne Evrope.\nObjavljeno je da je rumunska banka u državnom vlasništvu CEC u procesu blokade i izdavanja 17.000 novih kartica, koje mogu biti zloupotrebljene kao posledica incidenta.\nTa banka je navela da napad nije usmeren samo ka klijentima te banke, da nije posledica propusta u sitemu banke kao i da je prema indicijama problem nastao u ugrožavanju sigurnosti međunarodne baze podataka.\nVojislav Gašić, stručnjak za informacione tehnologije i urednik časopisa "Connect" kaže da do zloupotrebe podataka iz platnih kartica uglavnom dolazi ljudskom greškom.\n„Najčešće se masovne krađe tih sigurnosnih podataka o brojevima platnih kartica, pinovima i sličnim stvarima dešavaju tako što neki zlonamerni elektronski kradljivci u stvari dođu do nekog važnog usera i passworda od službenika banke ili od administratora IT sistema. Mnogo ređe se dešava da uspevaju da naprave program kojim probiju zaštitu banke. Po novom sistemu banke zapravo nemaju veliku odgovornost u svemu tome jer nove kartice sa novijim, i trebalo bi da bude sigurnijim, sistemom autorizacije transakcije u stvari treba da vrše kompanije koje uzdaju kartice. U tom slučaju je zapravo do njih odgovornost a ne do banke jer je neko u njihovom sistemu uspeo da sazna te podatke“, objašnjava Gašić.


Tanja Miščević: Optimista sam u pogledu evrointegracija - Grad Prijepolje\nGrad Prijepolje > Vesti > Politika > Tanja Miščević: Optimista sam u pogledu evrointegracija\nTanja Miščević: Optimista sam u pogledu evrointegracija\nGlavni pregovarač Srbije sa Evropskom unijom Tanja Miščević izjavila je danas da je optimista u pogledu evrointegracija Srbije, jer su naši tehnički kapaciteti jako dobri.\nJa poznajem svu administraciju, kapacitete i ljude koji rade na evrointegracijama i po ministarstvima i u Kancelariji i tehnički deo posla je apsolutno moguće uraditi i vrlo brzo i efikasno. Zato sam optimista jer smo mi tehnički apsolutno spremni, rekla je Miščević za B92.\nOna je dodala i da ju je danas zvao crnogorski glavni pregovarač i poundio svu svoju pomoć jer su oni već prošli taj posao.\nI njihovo iskustvo nam može pomoći kao i spremnost same Evropske komisije. Mi smo tehnički spremni, ali u drugi plan nimalo ne stavljam značaj političkih uslova odnosno preduslova, naglasila je Tanja Miščević.\nOna je danas bila i na prvoj sednici rekonstruisane Vlade Srbije, a tokom njenog prvog radnog dana kao glavnog pregovarača Srbije sa EU određeni su i neposredni priroteti u tom poslu, a to je početak skrininga.\n– Skrining, to jest analitički pregled vezani je za oblasti kao što su pravo, sloboda, bezbednost, vladavina prava, demokratija, ljudska i manjinska prava, kao i priprema godišnjeg izveštaja Evropske komisije i da vidimo gde mogu biti negativne preporuke – objasnila je Miščević.\nOna je podsetila da skrining počinje od poglavlja 23 i 24 i predstavlja način na koji Evropska komisija i njeni stručnjaci objašnjavaju duh prava i šta se želi odredbama i evropskim standardima u oblastima kojima se bave ova dva poglavlja, kako bi naša strana razumela gde smo tu mi, da li nam fale zakoni, podzakonsiki akti i šta još od regulative treba da se uradi.\nPrema njenim rečima, skriningu neće prisustvovati ljudi koji se prvi put susreću sa EU već, naprotiv, ljudi koji su se do sada u dosta prilika sretali sa evropskim stručnjacima.\nIpak za sledeću nedelju pripremamo još jednu obuku za sve njih, a o početku skrininga slede razgovori i sa Kancelarijom za evrointegracije, najavila je Miščević.


Najava novog projekta “Platforma za nisko – karbonski urbani razvoj FBiH” - ZENIČKA RAZVOJNA AGENCIJA ZEDA\nNajava novog projekta “Platforma za nisko – karbonski urbani razvoj FBiH”\nCentar za edukaciju i podizanja svijesti o potrebi povećanja energetske efikasnosti – ENERGIS uz podršku Fonda za zaštitu okoliša FBiH najavljuje novi projekat „Platforma za nisko – karbonski urbani razvoj FBiH“.\nCilj projekta je postavljanje osnova za pokretanje koncepta nisko – karbonskog urbanog razvoja u Federaciji Bosne i Hercegovine kroz promociju, sigurnih, inovativnih, čistih I zdravih tehnoloških rješenja uz smanjenje emisija stakleničkih plinova. Projekat će doprinijeti transformaciji tržišta kroz kreiranje i dalje razvijanje mogućnosti za poslovne subjekte i javna preduzeća, zadužena za upravljanje otpadom, saobraćajem i energijom da ponude nisko-karbonske proizvode i usluge u urbanim sredinama u BiH.\nPlatforma za nisko-karbonski urbani razvoj FBIH doprinosi:\nJačanju kapaciteta lokalnih vlasti za održivo planiranje urbanog razvoja u skladu sa EU direktivama i ciljevima Programa Održivog razvoja Ujedinjenih Nacija\nPrenosu EU i svjetskih praksi urbanog razvoja na urbane zone u FBIH ·\nIntegraciji koncepta pametnog grada i pametne zajednice u razvojne planove urbanih zona\nKreiranju mehanizma finansiranja za nisko-karbonske razvojne projekte koji će povećati angažman malih i srednjih preduzeća u ovom polju kao i kapacitete lokalnih zajednica\nOstvarenju investicija u održivi razvoj transporta, upravljanja energijom i otpadom koje imaju potencijal za smanjenje emisija gasova sa efektom staklene bašte za 10.000 tona CO2 na godišnjem nivou\nKreiranju okruženja za provođenje okolišnih i politika energetske efikasnosti.\nU okviru projekta biti će održane platforme u vidu konferencija u svim kantonima FBiH, te finalna konferencija na nivou Federacije Bosne i Hercegovine. Na konferencijama će se analizirati stanje urbanih zona u FBIH, dati potencijalna rješenja gorećih problema u oblasti energetike, upravljanja otpadom i saobraćaja kroz integraciju pametnog grada, te potaći diskusije među ključnim akterima u cilju otvaranja prilike za unaprijeđenje urbanih zona FBIH. Okupit ćemo najmanje 300 učesnika različitih profila, kao što su: predstavnici vlasti, predstavnici visoko obrazovnih institucija, predstavnici internacionalnih organizacija, ambasada, privatnog i nevladinog sektora.\nNa osnovu implementiranih konferencija, edukativnog materijala i prezentacija, ekspertni tim će izraditi konkretnu listu preporuka za razvoj urbanih sredina u FBiH kojom će pružiti sve neophodne informacije o potencijalu i mogućim rješenjima za nisko-karbonski urbani razvoj u FBiH. Dokument će biti objavljen na stranici energis.ba kako bi bio dostupan svim zainteresovanim građanima.


Venac Petra Bojovića\nPrikazivanje članaka po tagu Venac Petra Bojovića\nutorak, 06 avgust 2019 13:37\nOtvoren i u promet pušten rekonstruisani novi parking prostor u srcu Sombora\n* U utorak 6. avgusta, u 14 časova na parkingu kod Vajdingera to jest preko puta Hotela Internacion i Lodge In u srcu Sombora, svečano je otvoren i u promet pušten rekonstruisani parking prostor\n- Ovaj prostor na kome se sada nalazimo, u suštini ovaj parking kod Vajdingera, na Vencu Petra Bojovića je doživeo rekonstrukciju koja je izuzetno bila neophodna, i sami znate, kakve su ovde bile rupe i potrebne nivelacije - izjavio je Goran Nonković, direktor Javnog komunalnog preduzeća Prostor i nastavio: - Izvršili smo pet nivelacija atmosferske kanalizacije, odnosno šahta ili odvoda. Završili smo i presvuki habajući sloj, otpilike 880 kvadratnih metara ili plus 120 tona asfalta. Dobili smo trinaest mesta za taksi službu, kao i jedanaest parkinga za građane na ovom području.\nDirektor JKP Prostor Nonković je takođe podvukao da je presvučen prostor do pumpe koji je isto tako bio u lošem stanju; ovo je ovo jedna od destinacija koja je i tražila rekonstrukciju ozbiljnog karatkera i i faktički po planu i prioritetu izvođenja radova ovog somborskog javnog komunalnog preduzeća, pa dalji poslovi mogu da budu nastavljeni. - Planovi JKP Prostor su veoma ozbiljni ovde u Vencu, ali o tome ćemo drugom prilikom, uskoro, sve u okviru opisa naših programa i planova rada, u čemu je primer za to posebno ulica Cara Lazara - rekao je Nonković.\nNa naše novinarsko pitanje, koliko je vredela investicija radova, direktor Nonković je odgovorio: - Vrednost ove investicije je oko milion i 200 hiljada dinara. U potpunosti je rekonstrukcija završena do ovog manjeg montažnog objekta, ovde. Svi ovi prilazni delovi u okviru iste investicije su završeni apsolutno ili u poptunosti – zaključio je direktor Goran Nonković.\nOtvaranju je u ime Grada Sombora prisustvovao sa saradnicima i Antonio Ratković, zamenik gradanačelnice.\n(Sledi galerija fotografija sa otvaranja)


Kvalitet pobedio hrabrost: Pandev drugi najstariji stelac u istoriji Eura, ali Austrija slavi tri boda\nFranku Fodi izmene donele pobedu\nHrabro je igrala Makedonija, uporno, srčano, ali je na kraju kvalitet Austrije došao do izražaja. Do završnih petanestak minuta Lavovi su imali rezultat koji im je garantovao bod, ali onda osetila pravu snagu Austrije koja je isplivala na videlo onda kada je njihova disciplina u odbrani postala podređena želji za iznenađenjem - 3:1.\nKakve je poteze u drugom poluvremenu pravio selektor Austrije Franko Foda dovoljno govori podatak da su mu rezervisti Gregorič i Arnautović doneli pobedu na premijeri Eura.\nDa će Austrija češće napadati, stavari šanse i držati lotpu u posedu nije bila tajna. Makedonski odbrambenio bedem se odlično kretao...\nKvalitet pobedio hrabrost: Pandev drugi najstariji strelac Eura, ali Austrija slavi tri boda (VIDEO)\nFranku Fodi izmene donele pobedu..Hrabro je igrala Makedonija, uporno, srčano, ali je na kraju kvalitet Austrije došao do izražaja. Do završnih petanestak minuta Lavovi su imali rezultat koji im je garantovao bod, ali onda osetila pravu snagu Austrije koja je isplivala na videlo onda kada je njihova...


Situacija u bivšoj Jugoslaviji pogoršana zbog negiranja zločina i slavljenja počinilaca | Novinska agencija Beta\n23:25 - SportKošarkaši Budućnosti pobedili Megu\n21:40 - SportVaterpolisti Srbije u četvrtfinalu Evropskog prvenstva\n21:10 - VestiHari i Megan ostaju bez titule kraljevskog visočanstva, moraju da vrate novac za renoviranje kuće\n21:05 - SportKošarkaši Partizana ubedljivo pobedili FMP\n17:40 - VestiPolicija Srbije uhapsila Srbina zaposlenog u Kosovskom birou za osiguranje\n18:45 - VestiProtest: Gradjani ispred Hrama Svetog Save čekaju da zapale sveće za ubijenog Olivera Ivanovića\n19:50 - SportVeličković igrač sa najviše nastupa za KK Partizan\n17:10 - VestiHaftarove snage sa istoka Libije zaustavile veći deo izvoza nafte\n16:30 - VestiMeteor uznemirio Portorikance usred zemljotresa\n13:25 - VestiOperater Supernova od danas ne emituje N1 i druge kanale United Media. Supernova: Nepovoljna ponuda - visoka cena i bez dozvole za emitovanje svih kanala\n15:45 - VestiStamenković(DJB): Nema iskrene volje vlasti da stvori fer uslove za izbore\n15:40 - SportTotenhem vezao četiri utakmice bez pobede\n15:15 - TehnologijaFiat-Krajsler pregovara s Tajvancima o razvoju električnih automobila\n14:55 - VestiDržavljanin Srbije poginuo u saobraćajnoj nesreći u Hrvatskoj\n14:50 - ScenaŽene pozirale s kolima u Zabranjenom gradu\nEU-I-GRADJANI-SRBIJE | 18.07.2019 14:45\nGlavni tužilac međunarodnog suda u Hagu Serž Bramerc upozorio je pred Savetom bezbednosti UN da se u bivšoj Jugoslaviji "situacija dramatično pogoršala" zbog negiranja ratnih zločina i slavljenja njihovih počinilaca. To, kako je ocenio, sprečava pomirenje u regionu. Ministarka pravde Srbije je na sednici SB rekla da osobe koje su odslužile kazne ne bi trebalo da budu tema Bramercovog izveštaja i takođe kritikovala stav da napredak zemlje u evrointegracijama bude uslovjen saradnjom sa Međunarodnim rezidualnim mehanizmom za krivične sudove UN.\n"U bivšoj Jugoslaviji se situacija dramatično pogoršala. Za vreme obeležavanja 24. godišnjice genocida u Srebrenici, poslanik u parlamentu Srbije je to nazvao briljantnom vojnom operacijom", naveo je Bramerc, kao primer revizionizma, dok je 17. jula Savetu bezbednosti podnosio redovan izveštaj o radu haškog tužilaštva.\nPrema zvaničnom tviter nalogu suda u Hagu, Bramerc je rekao da "negiranje (zločina) i glorifikacija (počinilaca) sprečavaju pomirenje" naroda u bivšoj Jugoslaviji.\n"Međunarodna zajednica izneverila je žrtve u Ruandi i bivšoj Jugoslaviji, ostavši po strani kada su bili činjeni zločini. Ne smemo ih ponovo izneveriti sada time što nećemo dići glas protiv negiranja i glorifikacije", podvukao je Bramerc.\nOn je podvukao i da "teška zločinačka dela protiv pravosudnog procesa moraju biti otkrivena i procesuirana. Svedoci moraju biti zaštićeni od uznemiravanja i integritet naših presuda mora biti obezbeđen".\nBramerc je rekao da presuda kojom je sud u Hagu osudio bivšeg lidera bosanskih Srba Radovana Karadžića na doživotni zatvor zbog genocida u Srebrenici i drugih zločina je "snažan pokazatelj o tome da, kada međunarodna zajednica ostane odlučna, pravda može i hoće prevladati".\nGlavni tužilac sudskog Mehanizma, pravnog naslednika Haškog tribunala, rekao je i da se "u bivšoj Jugoslaviji moraju procesuirati još hiljade predmeta" povezanih sa ratnim zločinima.\n"Regionalna saradnja mora biti pojačana. Tužilaštvo Mehanizma će pomoći proces prosleđivanja predmeta, koji se tiču zvaničnika srednjeg ranga, iz zemalja u kojima su zločini počinjeni u zemlje u kojima sada žive osumnjičeni", rekao je Bramerc.\nOn je kazao da su se "zemlje bivše Jugoslavije obavezale da povećaju tempo procesuiranja ratnih zločina i da u značajnoj meri smanje broj nerešenih predmeta. Postizanje ovih ciljeva zavisi od kontinuirane i pojačane pomoći Tužilaštva Mehanizma u Hagu".\nPredsednik Mehanizma Karmel Ađijus (Carmel Agius) obavestio je Savet bezbednosti da "glatko napreduju" žalbeni postupak u procesu generalu Ratku Mladiću i ponovljeno suđenje Jovici Stanišiću i Franku Simatoviću.\nSudija Ađijus je najavio da će oba procesa biti okončana, kako se očekuje, do kraja 2020. godine.\nI Ađijus je ukazao na neophodnost da međunarodna zajednica "stane čvrsto u odbranu pravosudnih procesa i presuda, a protiv negiranja zločina i revizionizma u bivšoj Jugoslaviji".\nMinistarka pravde kritikovala uslovljavanje evrointegracija Srbije saradnjom sa Mehanizmom\nMinistarka pravde Srbije Nela Kuburović je pred Savetom bezbednosti UN u Njujorku kritikovala stav da napredak Srbije u evrointegracijama treba da bude uslovjen saradnjom sa Međunarodnim rezidualnim mehanizmom za krivične sudove UN.\nKuburović je navela da je Srbija poboljšala svoj pravosudni sistem saradnjom sa Tribunalom i da se čini da stav o uslovljavanju napretka ka EU saradnjom sa Mehanizmom pokazuje da "sve godine teškog rada" nisu bile dovoljne.\nOna je rekla da zvaničnici Mehanizma procenjuju da će neki postupci biti okončani do kraja 2020. i da, pošto mandat Mehanizma ističe u junu te godine, ostaje otvoreno pitanje institucionalnog okvira za razmatranje preostalih slučajeva.\nKuburović je kazala da Srbija ispunjava sve obaveze prema Mehanizmu i da je omogućila pristup svoj dokumentaciji dokazima i arhivama.\nKomentarišući navode iz izveštaja Tužilaštva za period od 16. novembra 2018. do 15. maja 2019. godine, o neprocesuiranju izvršilaca višeg ranga, Kuburović je navela da je Srbija Haškom tribunalu isporučila svoje najviše zvaničnike i dodala da "to nije traženo ni od jedne druge zemlje".\nKazala je i da na Kosovu niko nije "pozvan na odgovarnost" za ubistva Srba i drugih nealbanaca.\nKošarkaši Budućnosti pobedili Megu\nVaterpolisti Srbije pobedili Rumuniju ...\nEBRD prošle godine investirala u ...


Ljajić i Biševac obišli radove na realizacije projekta “Da Pazar zablista” - IndeksOnline.rs\nNaslovna Društvo Ljajić i Biševac obišli radove na realizacije projekta “Da Pazar zablista”\nNOVI PAZAR – Gradonačelnik Novog Pazara Nihat Biševac i potpredsednik Vlade Srbije i ministar Rasim Ljajić razgovarali su, povodom realizacije projekta “Da Pazar zablista”, sa stanarima zgrada u ulici “28. Novembra”, na gradskom šetalištu, gde su u toku radovi na uređenju ulaza.\nPomoćnik gradonačelnika Ensar Škrijelj rekao je da na brojnim lokacijama u Novom Pazaru traje realizacija različitih infrastrukturnih radova.\n“Ceo grad je veliko gradilište. Stvaramo bolje uslove za život građana, kako na gradskom području, tako i u prigradskim naseljima i u selima. Radovi su različiti, od rekonstrukcije putne infrastrukture, preko uređenja škola, sportskih dvorana, do sređivanja ulaza u stambenim zgradama.\nAkcija “Da Pazar zablista” će, na opšte zadovoljstvo trajati i pozivamo sve upravnike zgrada, stanare koji imaju konkretne predloge za unapređenje uslova života u zgradama, da nam se obrate, da zajedničkim snagama realizujemo predloge u interesu naših građana”, rekao je Škrijelj.


Tajvan hitro dočekao virus - Svet - Dnevni list Danas\nPočetna » Svet » Tajvan hitro dočekao virus\nPrimer dobrog odgovora na širenje bolesti\n0Piše: M. Mitrović 25. marta 2020. 21.03\nPredviđalo se da će ostrvo na kojem živi 23 miliona ljudi, u neposrednoj blizini kopnene Kine, imati veći rizik od „uvoza bolesti“ od bilo koje zemlje. Stručnjaci su to očekivali i zbog toga što je epidemija izbila u vreme Kineske nove godine, kada se puno putuje.\nMeđutim, sa 235 obolelih i dva smrtna slučaja, prema poslednjim podacima sa sajta worldometers.info od juče, a s obzirom na blizinu kopnene Kine, Tajvan se sa infekcijom nosi veoma dobro. Uspeh se, piše Ej-Bi-Si, uveliko zasniva na ranoj mobilizaciji specifičnih strategija i planova koji su primenjeni za vreme epidemije teškog akutnog respiratornog sindroma (SARS) 2003, prema analizi sa američkog univerziteta Stenford.\nKada se pojavio SARS, Tajvan je ustanovio Nacionalni zdravstveni komandni centar sa ogrankom koji se posebno usmerio na odgovore na velike epidemije i koji je središnje mesto za direktnu i transparentnu komunikaciju.\nNedugo pošto su se pojavile vesti o nepoznatom virusu u Vuhanu, već 31. decembra prošle godine, Tajvan je počeo da uvodi restrikcije na avionske letove i da testira putnike. Nedelju dana kasnije proširio je svoje kriterijume ocenjivanja i sve koji su pokazivali simptome počeo da upućuje u karantin.\nNa Tajvanu je 20. januara zvanično počeo da radi Komandni centar za epidemiju (CECC) što je omogućilo koordinaciju sa različitim ministarstvima koja su usvojila politike i strategije koje su se već primenjivale.\nDo sredine marta CECC, predvođen ministrom zdravlja, sproveo je više od 120 akcija, rekao je za Ej-Bi-Si Džejson Vang, pedijatar i direktor centra za prevenciju na Stanfordu koji je u februaru doputovao na Tajvan da održi kurs na jednom fakultetu u Tajpeju.\nNeke od „akcija“ zahtevale su saradnju različitih institucija i obuhvatale su graničnu kontrolu na aerodromima i u lukama, identifikovanje slučajeva, upućivanje „sumnjivih“ u karantin, upravljanje distribucijom resursa, svakodnevne brifinge za medije i formulisanje ekonomskih politika koje bi donele olakšice porodicama i biznisu.\nPuno vladinih postupaka bilo je moguće zahvaljujući integraciji velikih podataka i tehnologije kakva postoji na Tajvanu.\nU toku samo jednog dana vlada je mogla da, kombinujući podatke uprave za zdravstveno osiguranje i agencije za imigraciju, identifikuje četrnaestodnevnu istoriju putovanja pacijenata.\nUz to, sa podacima sistema registracije domaćinstava i evidencijom stranaca pojedinci sa visokim rizikom su otkriveni, izolovani i nadgledani pomoću njihovih mobilnih telefona. Putnici sa niskim rizikom mogli su pre dolaska ili odlaska da skeniraju QR kod kako bi kompletirali zdravstveni formular i dobili odobrenje imigracionih vlasti.\nSredinom februara vlada je svim bolnicama, klinikama i apotekama odobrila pristup dosijeima o putovanjima pacijenata.\nOdri Tang, najmlađa ministarka u vladi Tajvana, zadužena za digitalizaciju, upotrebila je veštačku inteligenciju za korišćenje i osvežavanje podataka u realnom vremenu kako bi građani bili upozoreni koje su oblasti rizične i obavešteni, pomoću mapa, gde mogu kupiti maske.\n„Vlada je prestala da izvozi i počela da proizvodi“, rekao je Vang dodajući da je to podrazumevalo izdvajanje novca i angažovanje vojnika na ekspanziji proizvodnje. Do kraja januara Tajvan je imao 44 miliona hirurških maski, 1,9 miliona maski N95 (sa filterima) i 1100 soba sa negativnim vazdušnim pritiskom.\nEj-Bi-Si podseća da se maske na Tajvanu, kao i drugde u Aziji, redovno nose. Naravno, pojava virusa korone dovela je do povećane tražnje. Ranije ovog meseca predsednica Caj Ing Ven izjavila je da se na Tajvanu dnevno može proizvesti do 10 miliona maski.\nZa uspešno nošenje sa virusom korone na Tajvanu veoma je važno i to što sistem zdravstvenog osiguranja pokriva troškove 99 odsto stanovnika, ističe En-Bi-Si njuz. Testiranje na virus je besplatno, a ako je neko prinuđen da bude izolovan tokom 14 dana mu se plaća hrana, smeštaj i zdravstvena zaštita, što je značajna razlika u odnosu na na neke zemlje, kao što su Sjedinjene Države.\nRezultat testa za 15 minuta\nEvropska unija i tajvanska Akademija Sinica zajedno rade na brzim testovima i vakcinama protiv kovida, napisao je na Tviteru predstavnik EU na Tajvanu Filip Gregorevski. „Sa rezultatima testova za 15 minuta pobedićemo virus korona“, naveo je Gregorevski.\nepidemija, Korona virus, tajvanBeograd


Ništa od fudbala: Otkazan meč Zemun - Čukarički\nFudbal Autor:Nebojša Todorović13. maj. 202016:59 > 18:38\nPrijateljska utakmica između Zemuna i Čukaričkog koja je bila planirana za 13. maj od 18 časova, ipak je otkazana u poslednji čas.\nU Srbiji duže od dva meseca nije odigrana fudbalska utakmica zbog pandemije koronavirusa. I taman kada su se mnogi ponadali da će FK Zemun i Čukarički „probiti led“ i prvi istrčati na teren stadiona u Gornjoj Varoši, prijateljski meč je otkazan.\nLalatović: Cilj Vojvodine je jasan – osvajanje Kupa Srbije\nKup Srbije: Partizan ide u Surdulicu, Zvezda u Inđiju\nIz Fudbalskog kluba Zemun su u razgovoru za Nova.rs poručili da su povrede i nedovoljna fizička sprema igrača ključni razlog što utakmica neće biti odigrana.\n„Ne želimo da rizikujemo, jer smo počeli s treninzima tek ove nedelje, svega četiri do pet odrađenih treninga, a rizik od povreda je veliki. Nisu fudbaleri još dovoljno spremni za napore kakve sa sobom nosi jedna utakmica, pa makar ona bila i prijateljska“, poručili su nam iz FK Zemun.\nSamim tim, fudbaleri Čukaričkog nisu ni krenuli ka drugom delu grada, već su nastavili da odrađuju treninge na Banovom brdu. Identičan slučaj je sa igračima Zemuna koji nastavljaju da bruse formu u Gornjoj Varoši za nastavak Superlige 30. maja.\nČukarički je osim meča sa Zemunom koji neće biti odigran, zakazao i utakmicu sa Radom na Banovom brdu za subotu od 17.30, ali je i taj susret sada pod debelim znakom pitanja.\nČukaričkiFK Zemunkoronavirusnedovoljna fizička spremaotkazan mečprijateljska utakmicastrah od povredaSuperliga


Neophodno brže izdavanje građevinskih dozvola zbog stranih investicija – ICR\nMinistar životne sredine, rudarstva i prostornog planiranja Oliver Dulić pozvao je danas sve lokalne samouprave da donesu neophodna planska akta, tokom otvaranja nemačke fabrike za proizvodnju malih motora u Subotici, kako bi investitorima omogućili brže otvaranje novih pogona i radnih mesta u Srbiji.\n– Otvaranje nemačke fabrike Dunkenmotor je potvrda da su država i gradske vlasti u Subotici dobro odradile posao, kao i da je država investirala u taj grad preko podsticaja za zapošljavanje, opremanje infrastrukture i širenje bescarinske zone. U Subotici je za izdavanje građevinskih dozvola dovoljno dva meseca, ne vidim razlog zašto i u drugim delovima Srbije ne bi moglo da bude tako – rekao je ministar Dulić i ocenio da bi ubrzanjem procedura bilo omogućeno stvaranje povoljne klime za dolazak novih investicija.\nPrema njegovim rečima, dolazak nemačkog investitora značajan je za taj grad, koji su u prethodnom periodu zaobilazile velike investicije. Ministar Dulić je ukazao da nemački investitori ne dolaze u zemlje i mesta gde je spora administracija, loša poslovna klima i korupcija, gde nema odgovornosti za ispunjavanje obećanih rokova i datuma.\nFabrika Dunkermotor proizvodi pogonsku tehniku namenjenu izvozu, do sada je u nju investirano oko milion evra i do kraja godine će biti zapošljeno 100 ljudi. Otvaranjem fabrike, kompanija Dunkermotor čitavu proizvodnju mikromotora iz Nemačke premešta u Srbiju. Fabriku su, pored ministra Dulića, svečano otvorili potpredsednica Vlade Srbije za privredni i regionalni razvoj Verica Kalanović, gradonačelnik Subotice Saša Vučinić i član UO matične fabrike Dunkenmotor Nikolaus Gref, uz prisustvo predstavnika Nemačke privredne komore u Srbiji.\n– Vlada u Subotici, kao i svuda u Srbiji, sprovodi aktivne mere za otvaranje novih radnih mesta, preduzeća i dolazak investitora. Dobra infrastruktura i saobraćajne veze su značajni za Srbiju, kako bi mogla da se uključi na zahtevno evropsko tržište – navela je potpredsednica Kalanović.\nObjašnjavajući kako gradska uprava izlazi u susret potencijalnim investitorima, gradonačelnik Vučinić je istakao da lokana samouprava punim kapacitetima sarađuje sa svim republičkim organima, kao i da je fabrika Dunkenmotor prva investicija koja je u Subotici urađena po ubrzanom modelu.


Objavljeni poverljivi dokumenti SAD iz 1995. godine - Kolporter : Kolporter\n> Objavljeni poverljivi dokumenti SAD iz 1995. godine\nBivši američki predsednik Bil Klinton, uoči početka kampanje za izbore na kojima se borio za drugi mandat, tražio je od vlade u Sarajevu 1995. godine da načini ustupke Srbima u Bosni kako bi se okončao rat, stoji u poverljivim dokumentima koji su nedavno objavljeni i sadrže Klintonov tajni plan za Bosnu.\nDokumenti koje je objavila predsednička biblioteka potiču iz leta 1995. godine, neposredno u vreme sukoba oko Srebrenice i nekoliko meseci pre sklapanja Dejtonskog sporazuma, piše londonski „Gardijan“.\nPrema tim dokumentima, ali i izjavama zvaničnika iz tog perioda, Klinton je želeo da se rat u Bosni okonča pre početka kampanje za predsedničke izbore održane 1996. godine na kojima se borio za drugi mandat.\nU transkriptima telefonskih razgovora Klintona sa drugim svetskim liderima, stoji kako je on više puta ponovio da je razočaran što snage bosanskih muslimana nisu uspele da sačuvaju Srebrenicu.\nGlavni Klintonov operativac za sprovođenje tajnog plana koji bi okončao rat u Bosni bio je njegov savetnik za nacionalnu bezbednost Entoni Lejk. Sprovođenje plana počelo je nekoliko nedelja pre pada Srebrenice i uključivalo je postizanje mirovnog sporazuma kojim bi Bosna bila podeljena na dva približno jednaka entiteta.\nKlintonov plan predviđao je da se prvo održe razgovori američke administracije sa predstavnicima Sarajeva, kako bi ih ubedili na ustupke posle pada Srebrenice.\nPrema tom planu, federacija muslimana i Hrvata trebalo je da dobije nešto manje od polovine države, dok bi Amerikanci razmotrili i pritisak na muslimansku stranu da pristane na mogućnost da Srbi u Bosni u roku od dve do tri godine po okončanju rata održe referendum za izdvajanje iz BiH.\nDejvid Šefer, savetnik tadašnje ambasadorke SAD u UN Medlin Olbrajt, napisao je da su „Srbi zauzeli veliki deo teritorije zahvaljujući etničkom čišćenju i sada im omogućavamo demokratski referendum da to potvrde, to je veoma klizav teren“. On je kasnije u svojim memoarima tvrdio kako je moguće da je Lejkov nastup zapravo samo bio provokacija da se više razgovara o Bosni u Beloj kući.\nAleksander Veršbou, koji je bio zadužen za Evropu u Savetu nacionalne bezbednosti, naveo je da je strategija za izlazak iz rata bila rezultat kompromisa više američkih nivoa vlasti.\nIzvor: sputnjik © AFP 2020 / GERARD JULIE\nLončar: Posle korone česte komplikacije


Raković: Strani faktor protestima destabilizuje Srbiju – Portal Luca\nOvo nije nikakav tzv. ekološki ustanak, nego je samo jedan realan problem koji se tiče ekologije iskorišćen da bi se destabilizovala vlast Republike Srbije, a samim tim i Republika Srbija. Znači, protesti se finansiraju iz inostranstva i prisustvo inostranog faktora u ovoj destabilizaciji je očit – rekao je za „Jedinstvo” dr Aleksandar Raković, istoričar i dodao: – Dakle, ovim protestima rukovodi neko iz inostranstva, odnosno taj koji finansira i rukovodi protestima. LJudi koji su u dijelu organizacije u Republici Srbiji, naši sugrađani ne gospodare svojim potezima nego moraju da sprovode namjere onih koji stoje iza toga da se destabilizuje Republika Srbija. Najveći dio ljudi naših sugrađana, koji su danas na ulicama, nijesu ni svjesni da su zapravo učesnici u destabilizaciji Srbije, a da se napad za destabilizaciju pokriva navodnom brigom za ekološka pitanja. Među onima koji protestuju nema baš ni jednog ekološkog aktiviste, ekoloških udruženja, niti drugih udruženja koja se tiču zaštite ljudi, životinja i slično, nego su to čisti politički protesti samo da bi se destabilizovala Republika Srbija.\nU kontekstu vaše priče o pokušajima destabilizacije Republike Srbije i protestima sa kojima se upravlja iz određenih centara moći, koliko možemo izvući pouku iz istorije i povući neku korelaciju sa sadašnjim procesima?\nAko pratimo makar posljednjih 30 godina možemo da uočimo da su se protesti u Beogradu dešavali kada treba destabilizovati vlast u Srbiji i da bi se skrenula pažnja sa događaja npr. u drugim bivšim jugoslovenskim Republikama, položajem srpskog naroda tamo, odnosno, da bi se vlast Srbije fokusirala samo na problem koji imaju u ovim granicama Horgoš- -Dragaš\nCOVID-19prije 9 sati


Godišnjica NATO bombardovanja, dan koji se ne zaboravlja - FILTER\nVazdušni napadi NATO snaga na Srbiju, odnosno tadašnju SRJ, počeli su na današnji dan prije 22 godina. Za 78 dana poginulo je između 1.200 i 2.500 ljudi.\nNakon što je odluku o neprihvatanju stranih trupa potvrdila Skupština Srbije, koja je predložila da snage Ujedinjenih nacija nadgledaju mirovno rešenje sukoba na Kosovu, NATO je 24. marta 1999. u 19:45 započeo vazdušne udare krstarećim raketama i avijacijom, na više područja Srbije i Crne Gore.\nU bombardovanju je uništeno i oštećeno 25.000 stambenih objekata, onesposobljeno 470 kilometara puteva i 595 kilometara pruga. Oštećeno je 14 aerodroma, 19 bolnica, 20 domova zdravlja, 18 dječijih vrtića, 69 škola, 176 spomenika kulture i 44 mosta, dok je 38 razoreno.\nPošto je generalni sekretar NATO-a 10. juna izdao naredbu o prekidu bombardovanja, posljednji projektili su pali na područje sela Kokoleč u 13:30.\nTog dana je Savjet bezbednosti UN usvojio Rezoluciju 1244, a u Pokrajinu je upućeno 37.200 vojnika Kfora iz 36 zemalja, sa zadatkom da čuvaju mir, bezbjednost i povratak više stotina hiljada albanskih izbjeglica dok se ne definiše najširi stepen njene autonomije.\nTags: NATO agresija Nato bombardovanje\nPrethodna Dodik-Vučić: Građanima Srpske omogućeno liječenje u Srbiji\nSledeća Prodavao “Politiku”, bio hapšen i završio u logoru: Nevjerovatna životna priča Vlaste Velisavljevića


Sanitetska vozila zdravstvenim ustanovama u Srbiji – Objektivni\nPočetna/Društvo/Sanitetska vozila zdravstvenim ustanovama u Srbiji\nSanitetska vozila zdravstvenim ustanovama u Srbiji\n0 69 1 minut ranije\nPredstavnicima 20 zdravstvenih ustanova u Srbiji danas su uručeni ključevi 20 sanitetskih vozila, koja su nabavljena kroz program donacije EU, uz posredovanje UNOPS-a. Predsednik Srbije Aleksandar Vučić izjavio je posle primopredaje da je to veoma važna oprema, posebno u vreme pandemije, koja „znači život“ i da je donacija vredna više od 800.000 evra.\nPredstavnicima 20 zdravstvenih ustanova u Srbiji uručeni su ključevi 20 sanitetskih vozila, koja su nabavljena kroz program donacije EU, uz posredovanje UNOPS-a.\nPrimopredaji ispred Palate Srbije prisustvovali su predsednik Srbije Aleksandar Vučić, šef delegacije EU u Srbiji Sem Fabrici, ministar za evropske integracije Jadranka Joksimović i ministar zdravlja Zlatibor Lončar, predstavnicima UNOPS-a.\nPredsednik Srbije Aleksandar Vučić izjavio je danas posle primopredaje 20 sanitetskih vozila iz donacije Evropske unije da je to veoma važna oprema, posebno u vreme pandemije, koja „znači život“ i da je donacija vredna više od 800.000 evra.\nŠef Delegacije EU u Srbiji Sem Fabrici izjavo je da je reč o novim, brzim i potpuno opremljenim ambulantnim vozilima koja će biti raspodeljena tamo gde je to najpotrebnije.\nPredsednik Vučić obišao je vozila i porazgovarao sa predstavnicima zdravstvenih ustanova, koji su mu rekli da će im ova pomoć mnogo znači.\nSanitetska vozila dobile su Opšta bolnica u Ćupriji, domovi zdravlja u Gornjem Milanovcu, Kraljevu, Kruševcu, Leskovcu, Golupcu, Opšta bolnica Bor.\nTakođe, vozila će stići i u domove zdravlja Knjaževac, Pirot, Krupanj, Žagubica, te u Gradski zavod za hitnu medicinsku pomoć Beograd i Opštoj bolnici u Novom Pazaru.\nVozila su dobili i Specijalna bolnica „Sveti Sava“, Opšte bolnice u Smederevskoj Palanci i Loznici, KBC „Bežanijska kosa“, te domovi zdravlja u Bujanovcu, Medveđi i Jagodini.\nSrbija potpisala deklaraciju o neopravdanoj ruskoj agresiji na Ukrajinu


EU OČEKUJE DA SRBIJA USVOJI ZAKON O FINANSIRANJU VOJVODINE: Usvajanje ovog Zakona je ustavna obaveza Srbije\nPortparolka Evropske komisije (EK), Maja Kocijančić, ocenila je da je važno da se usvoji Zakon o finansiranju Vojvodine, što je i obaveza Srbije u skladu sa Ustavom Republike Srbije ("Sl. glasnik RS", br. 98/2006).\nKocijančić je navela i da je potrebno da postoji bliska saradnja sa republičkom Vladom kada je reč o implementaciji zakona koji se tiču nižih nivoa vlasti i njihovog finansiranja.\n"Evropska komisija prepoznaje da je Srbija poboljšala javne konsultacije o pitanjima koja su u vezi sa pridruživanjem EU. Ipak, niži nivoi vlasti bi trebalo da budu više uključeni u konsultacije o novom zakonodavstvu koje ima lokalni uticaj na njih", navela je portparolka EK.\nKocijančić je istakla i da je nivo decentralizacije suverena stvar zemlje kandidata za članstvo.\n"Efikasno sprovođenje politika i usluga prema građanima može biti sprovedeno samo uz snažnu posvećenost i slaganje nadležnosti sa resursima na nižim nivoima vlasti", dodala je portparolka EK.\nZakon o finansiranju Vojvodine predviđen je Ustavom, a krajnji rok za donošenje tog zakonskog akta istekao je krajem 2008. godine. Uprkos najavama resornih ministara u nekoliko mandata, Nacrt zakona o finansiranju Vojvodine nikada se nije našao na dnevnom redu, a svoje pravo predlaganja zakonskih rešenja nije iskoristila ni Skupština Autonomne pokrajine Vojvodine.\nIzvor: Vebsajt RTV, Maja Živanović, 21.06.2016.


Bjela ovog glumca odabrao za ulogu Tome Zdravkovića (VIDEO) – Naši u svetu\nObjavljeno 15/06/20 u 21:00\nMilan Marić dobio je poziv od Dragana Bjelogrlića da igra legendardnog pevača Tomu Zdravkovića u filmu o njegovom životu, saznaje Nova.rs.\nKako naš portal saznaje iz pouzdanog izvora, glumac je prihvatio ponudu. Iako likom ne podseća na Tomu, naš izvor navodi da je Bjelogrlić siguran da će on ispuniti zadatak i da bi najbolje odigrao tu ulogu.\nKako naš izvor dalje objašnjava, pošto je Zdravković imao specifičan nos, za Marića se pravi veštački nos koji će mu biti “prikačen” tokom snimanja. Za sada se uloge još uvek čuvaju u tajnosti jer scenario nije napisan do kraja.\nPodsetimo, Toma Zdravković, jedna od najvećih legendi srpske narodne muzike ikad, i nakon 29 godina od smrti, i dalje živi kroz svoje pesme uz koje se i dan-danas u kafanama peva, pa često i zaplače. Uspomenu na njega odlučio je da sačuva poznati reditelj Dragana Bjelogrlić, koji za tridesetogodišnjicu od njegove smrti sprema film “Toma”.\nPortal Nova.rs nekoliko puta je pokušao da kontaktira Dragana Bjelogrlića, ali on nikada nije odgovorio na naše pozive. Glumac Milan Marić, s druge strane, za Nova.rs nije hteo previše da priča na ovu temu.\n“Istina je da sam bio na kastingu, još uvek ne znam ništa i ne bih da komentarišem”, rekao je on kratko za naš portal.\nDragan Bjelogrlić BjelaFilm "Toma"Milan MarićToma Zdravković\nVukosavljević: Povratak srpskog nacionalnog blaga je veliki uspeh\nBajaga, Čola, Dado Topić, Doris Dragović…, kada su muzičke zvezde ex-Jugoslavije pevale za gladne u Africi (VIDEO)


Data saglasnost na ugovor o nabavci vakcina protiv virusa korona\nSavjet ministara dao je danas saglasnost na ugovor o nabavci vakcina sa Globalnom alijansom za vakcine /GAVI/, nakon što je usvojio informaciju o pristupanju BiH Instrumentu za globalni pristup vakcini protiv kovida 19.\nNa vanrednoj telefonskoj sjednici Savjeta ministara ovlašteni su ministar civilnih poslova Ankica Gudeljić da potpiše ugovor o nabavci vakcina sa Globalnom alijansom za vakcine /GAVI/, te zamjenik ministara civilnih poslova i potpisnik ovog ugovora u svojstvu svjedoka.\nObaveze plaćanja troškova nabavljenih vakcina, proistekle iz potpisanog Sporazuma o međusobnim pravima i obavezama u vezi sa nabavkom vakcina putem Instrumenta za globalni pristup vakcini protiv kovida 19, snosi institucija entiteta, odnosno Brčko distrikta za potrebe koje je prethodno iskazala, saopšteno je iz Savjeta ministara.\nNa sjednici je donesena i odluka o odobravanju 50.000 KM iz tekuće budžetske rezerve Ministarstvu civilnih poslova u Savjetu ministara za troškove skladištenja, špedicije i prevoza vakcina proistekle iz ovog ugovora, a Savjet ministara prethodno je odobrio izdvajanje ovih sredstava.\nNa sjednici je odobreno pokretanje postupka pribavljanja spoljne garancije kod relevantnih finansijskih institucija ili osiguranje pokrića obaveza na drugi način za izvršenje obaveza po Sporazumu sa GAVI o pristupanju BiH Instrumentu za globalni pristup vakcini protiv kovida 19, sa obavezom plaćanja na prvi poziv iznosa od 18.238.978 KM, a za što je zaduženo Ministastvo finansija i trezora.\nMinistarstvo civilnih poslova nastaviće da prati izvršavanje obaveza po ovom sporazumu, o čemu će polugodišnje izvještavati Savjet ministara.\nBijela kuća naredila obaveznu vakcinaciju za sve zaposlene\nDvije firme u Republici Srpskoj ne daju radnicima na posao bez vakcinacije\nBanjaluka: Naredne sedmice nastavak vakcinacije i revakcinacije građanja\nSrpska ima dovoljno vakcina\nVišković: Vakcinisano 36 odsto stanovništva, ali je taj broj trebao biti veći od 50 odsto


Veliki šok u Barseloni: Mančester junajted ponudio igrača Kataloncima\nKako prenose svjetski mediji Mančester junajted je ponudio ekipi Barselone Edinsona Kavanija.\nMančester junajted je danas zvanično potpisao ugovor Kristijanom Ronaldom i iz kluba žele da se sada riješe jednog napadača, a prva opcija je Kavani. Njega su ponudili Barseloni, ali do tog transfera bi vrlo teško moglo doći, prije svega zbog visine plate.\nKavani je u svojoj karijeri nastupao za Danubio, Palermo, Napoli, Pari Sen Žermen i Mančester junajted, a u engleskom timu je na 40 utakmica postigao 17 golova, dok je kod Parižana 200 puta zatresao mrežu u 301. meču.\nPrelazni rok u Engleskoj se zatvara u 23 sata, a kod ostalih tačno u ponoć, tako da nas očekuje veoma uzbudljiv dan.\nPrethodni članakJoš jedan veteran u Los Anđeles Lejkersima\nNaredni članakHenderson produžio vjernost Liverpulu


Policija kao spona povezivanja Vrbasa sa partnerima iz Rumunije | Oko Nas\nPolicija kao spona povezivanja Vrbasa sa partnerima iz Rumunije\n02/06/2017 Oko nas\nU poseti opštini Vrbas i ovdašnjoj Policijskoj stanici danas su bili gosti iz Rumunije – senator Kornel Popa, zatim predsednik Asocijacije sela Rumunije, Joan Sora i pukovnik Pogranične policije, Marijus Kora. Kao povod za ovu posetu iskorišćeno je obeležavanje desetogodišnjice rada Internacionalne asocijacije policajaca (IPA), Regije u Novom Sadu, pa je sastanku prisustvovao i predsednik Izvršnog saveta IPA Regije u Novom Sadu, mr Milorad Petković. Lokalni zvaničnici i gosti razmenili su iskustva u saradnji lokalne administracije i policije. Razgovaralo se i o saradnji između policijskih službi, kao i o drugim mogućim povezivanjima u domenu prekogranične saradnje Srbije i Rumunije.\nGoste iz Rumunije dočekali su predsednik opštine, Milan Glušac, član Opštinskog veća, Marijan Mijanović i načelnik PS u Vrbasu, Vlado Glođović. Naglašeno je da bivši i sadašnji policijski službenici, kao i same policije, mogu biti spona u povezivanju na mnogim nivoima i u mnogim oblastima. Predsednik Glušac predložio je uspostavljanje saradnje sa jednom rumunskom županijom u cilju zajedničkog isticanja projekata iz fondova Evropske unije, što su gosti prihvatili sa odobravanjem.\n„Primećujem dobru korelaciju između vaše administracije i lokalne policije u Vrbasu. Radi dogovora u programima saradnje, bilo bi korisno održavanje jednog zajedničkog sastanka. Dolazeći ovamo, primetio sam da je ovo poljoprivredni kraj, a osim u poljoprivredi, zainteresovani smo za saradnju u oblasti turizma, posebno kada je reč o termalnim izvorima“, zaključio je senator Popa, dodajući da je regija koju predstavlja u rumunskom parlamentu druga po stepenu ekonomskog razvoja u toj zemlji.\nI ostali učesnici zapazili su da dobri istorijski odnosi i prijateljstvo jesu osnova za tešnje povezivaje dvaju naroda i država. Dobro polazište je i članstvo u Internacionalnoj asocijaciji policajaca koja deluje u 68 država sveta.\n„Ciljevi ove organizacije su da ona povezuje policije, ali i druge subjekte, političke i privredne, i da tako doprinesi podizanju standarda u policijskom radu, ali i drugih standarda na lokalnom, regionalnom i međunarodnom nivou. I sam moto organizacije je „služba kroz prijateljstvo“, pa i ova današnja poseta dokazuje da smo mi u službi prijateljstva i otvaranja perspektiva“, kazao je mr Milorad Petković iz IPA Regije u Novom Sadu.\nGostima je upriličen prijem i u vrbaskoj Policijskoj stanici, gde ih je načelnik Glođović upoznao sa ustrojstvom domaće policije i sa projektima koje PS sprovodi u lokalnoj zajednici, a gde se kao partner javlja opština Vrbas.\nPrethodni članakSjajne Milena i Sara na plivačkom mitingu u BanjaluciSledeći članakVrbas na takmičenju Srbija u ritmu Evrope – Devojčice predstavljaju BiH


Departman za biologiju i ekologiju > Webservisi > Tehnička podrška > Uputstva za instalaciju i podešavanje programa > MS Windows 7 > Podešavanja u BIOS-u\nKoju verziju instalirati?\nKorisnički nalog i lični podaci\nOsvežavanje i zakrpe\nAko to nije slučaj, ukoliko Vam se prilikom uključivanja računara a pre podizanja operativnog sistema ponudi opcija za izbor sistemskog uređaja (obično Choose boot device), pritisnite naznačeni taster (obično F8 ili F12) i odaberite CD/DVD uređaj.\nUkoliko Vam nije ponuđena opcija za izbor sistemskog uređaja, biće potrebno napraviti izmenu u BIOS-u.\nBIOS je program 'ugrađen' u posebnu vrstu memorije na matičnoj ploči (nezavisno od hard diska) u kojem se nalaze podaci i podešavanja vezana za komponente računara. Važno je da ne pravite izmene u BIOS-u za koje niste sigurni šta će uraditi.\nIzbor sistemskog uređaja najčešće je dostupan u meniju Boot sequence, Choose boot device ili nešto slično. Meniji se razlikuju kod različitih matičnih ploča, ali se "boot" uvek odnosi na podizanje sistema. Odaberite u meniju da se sistem podiže sa CD/DVD, sačuvajte izmene i izađite iz BIOS-a. Ukoliko nakon završene instalacije Windows-a vratite opciju da se sistem podiže sa hard diska, skratićete vreme podizanja za nekoliko sekundi.\nAko je ispravno namešteno da se sistem podiže sa CD/DVD uređaja, instalacioni program će se automatski pokrenuti. Ukoliko se to ne desi, već se na ekranu ispiše "Press any key to start Windows 7 installation", uradite upravo to - pritisnite bilo koji taster.


DOBOJ: Najava otvaranja filijale Konfucijevog instituta - Glas Regije\nDOBOJ: Najava otvaranja filijale Konfucijevog instituta\nPrestavnici banjalučkog Kofucijevog instituta posjetili su Gradsku upravu Doboj.Razgovarano je o nastavku saradnje.\nEkonomska škola u Doboju dvije godine sarađuje sa banjalučkim Konfucijevim institutom.Đaci ove škole izučavaju kineski jezik.Dogovoren je nastavak saradnje.Osim učenja kineskog jezika đaci će moći učeničku praksu da obavljaju u kineskim kompanijama koje posluju na području ove lokalne zajednice.\nEkonomska škola u Doboju je u saradnji sa banjalučkim Konfucijevim institutom organizovala i proslavu povodom kineske Nove godine. Učenici su imali priliku da se upoznaju sa kineskom kulturom, kroz radionice kaligrafije, plesa i borilačkih vještina.Nešto slično biće organizovano i u narednom periodu.\nSvi zainteresovani đaci dobojske Ekonomske škole,ali i drugih škola iz ovoga grada i u novoj školskoj godini moći će da izučavaju kineski jezik.Izučavanje kineskog jezika u ovoj školi kao dio fakultativne nastave organizuje se u saradnji sa Konfucijevim institutom Univerziteta u Banja Luci.\nPrethodna „Grad dao četiri miliona maraka za rasvjetu, a Doboj svako malo ostane u mraku“\nSljedeća Sastanak načelnika opština Stanari i Brod


EDIFICE PREMIUM MODELI - S&L Jokić - Satovi i nakit\nEDIFICE PREMIUM MODELI 25.03.2019.\nEDIFICE x SCUDERIA TORO ROSSO\nEDIFICE satovi nastoje da se neprestano razvijaju tako što koriste poslednja dostignuća elektronike za razvijanje naprednih hronografa i funkcija svetskog vremena. Sa svojim upečatljivim dizajnom i raznovrsnim funkcijama, EDIFICE satovi imaju mnogo sledbenika među entuzijastima motosportova.\nS druge strane, Scuderia Toro Rosso tim donosi svoju mladalačku energiju i trkačke automobile, uz napredne tehnološke inovacije a uvek sa strastvenom potragom za brzinom.\nCASIO smatra da su ovi kvaliteti savršen spoj za EDIFICE brend koncept što je dovelo do odluke da se postane zvaničan parter Scuderia Toro Rosso tima.\nPogledajte modele: EFS-S520TR-1AER / EFR-559TR-2AER / EFR-559TRP-2AER\nKolekcija sa detaljima u plavoj i crvenoj boji , boje tima, iskazuje dinamičan i sporski dizajn.


Amerika uvodi sankcije protiv Ruskog fonda za direktne investicije i njegovog šefa - 28.02.2022, Sputnik Srbija\nSAD uvode sankcije protiv direktora Ruskog fonda za direktne investicije Kirila Dmitrijeva i samog fonda, saopštilo je Ministarstvo finansija SAD. 28.02.2022, Sputnik Srbija\nZbog učestalih hakerskih napada i ometanja sajta Sputnjik Srbija i naših kanala na Fejsbuku i Jutjubu, sve vesti pratite i na kanalu Sputnjik Srbija na Telegramu, koji niko ne može da ugasi.Kako je istakao visoki zvaničnik američke administracije tokom specijalnog telefonskog brifinga, mere stupaju na snagu danas.Ruski fond za direktne investicije vrši direktna ulaganja u vodeće i napredne ruske kompanije zajedno sa vodećim investitorima iz sveta.Američki zvaničnik je takođe saopštio da će pojedine transakcije u energetskom sektoru biti izuzete iz američkih sankcija protiv Rusije.On je dodao da će SAD i saveznici nastaviti da rade na tome kako bi ublažili uticaj sankcija na svoju ekonomiju.Zabrana transakcijaSjedinjene Američke Države zabranjuju američkim fizičkim i pravnim licima da obavljaju transakcije sa Centralnom bankom Rusije, ruskim Fondom za nacionalno blagostanje i Ministarstvom finansija Rusije, saopštilo je Ministarstvo finansija SAD.Ističe se da ta mera „imobiliše“ bilo kakvu imovinu Centralne banke koja se nalazi u SAD ili koje poseduju državljani SAD gde god da se nalaze.\nrusija, rusija – ekonomija, ekonomija, sankcije, sad, kriza u ukrajini\n13:52 28.02.2022 (Osveženo: 14:43 28.02.2022)\nSAD uvode sankcije protiv direktora Ruskog fonda za direktne investicije Kirila Dmitrijeva i samog fonda, saopštilo je Ministarstvo finansija SAD.\n„Po nalogu predsednika SAD Džozefa Bajdena, Kancelarija za kontrolu stranih sredstava uvela je sankcije protiv Ruskog fonda za direktne investicije i njegovog glavnog izvršnog direktora Kirila Dmitrijeva, poznatog saveznika (predsednika Rusije Vladimira) Putina“, navodi se u saopštenju Ministarstva.\nKako je istakao visoki zvaničnik američke administracije tokom specijalnog telefonskog brifinga, mere stupaju na snagu danas.\nRuski fond za direktne investicije vrši direktna ulaganja u vodeće i napredne ruske kompanije zajedno sa vodećim investitorima iz sveta.\nAmerički zvaničnik je takođe saopštio da će pojedine transakcije u energetskom sektoru biti izuzete iz američkih sankcija protiv Rusije.\nOn je dodao da će SAD i saveznici nastaviti da rade na tome kako bi ublažili uticaj sankcija na svoju ekonomiju.\nSjedinjene Američke Države zabranjuju američkim fizičkim i pravnim licima da obavljaju transakcije sa Centralnom bankom Rusije, ruskim Fondom za nacionalno blagostanje i Ministarstvom finansija Rusije, saopštilo je Ministarstvo finansija SAD.\n„Danas je Kancelarija za kontrolu inostrane imovine Ministarstva finansija SAD zabranila građanima SAD da obavljaju transakcije sa Centralnom bankom Rusije, Fondom za nacionalno blagostanje Rusije i Ministarstvom finansija Rusije“, precizirano je u saopštenju.\nIstiče se da ta mera „imobiliše“ bilo kakvu imovinu Centralne banke koja se nalazi u SAD ili koje poseduju državljani SAD gde god da se nalaze.\nEU namerava da „paralizuje“ Centralnu banku Rusije\n26 Februar, 23:53


Bankrot Deutsche Bank na pomolu - Najnovije Vijesti\nBankrot Deutsche Bank na pomolu\nNjemačka Deutsche Bank razmatra promjenu poslovne strategije u Sjedinjenim Američkim Državama, gdje se suočavaju sa plaćanjem kazne od čak 14 milijardi dolara koje od njih zahtijeva Ministarstvo pravde, a zbog prodaje propalih hipotekarnih obveznica prije finansijske krize.\n“Glavni razlog zbog kojeg je ova kazna zatražena od strane američke vlade je što su oni u velikim dugovanjima,” smatra Jim Rogers, finansijski analitičar. “Oni su u ogromnom deficitu – očajni su zbog novca. Probaće da ga nabave gdje god mogu.”\nNeki analitičari smatraju da je ovaj potez američke vlade odgovor na zahtjev Evropske Unije upućen kompaniji Apple da plati 14,5 milijardi na ime povrata poreza.\nIzvori bliski njemačkoj banci navode da je napuštanje veoma važnog američkog tržišta gotovo van svake sumnje, ali da će biti razmatrana i strategija smanjenja aktivnosti te fokusiranja na potrebe njemačkih korporativnih klijenata u SAD-u.\nNjemački list “Welt” smatra da bi promjena poslovne strategije mogla biti rezultat nagodbe sa američkim Ministarstvom pravde, uz najvjerovatniju obavezu plaćanja kazne kroz odricanje od investicionog bankarstva u SAD-u. Glasnogovornica Deutsche Bank je odbila komentarisati ove navode.\nDeutsche Bank je upala u krizu još od prošlog mjeseca, kada je najavljeno potraživanje iz američkog Ministarstva pravde. Sada se još uvijek bore da umanje kaznu, ali bi se uskoro mogli okrenuti investitorima novca, ako kazna bude morala biti plaćena u punom iznosu.\nIz banke je na samom početku saopšteno da neće platiti ni blizu onoliko koliko od njih traži vlada SAD-a. Zbog toga bi, smatra Jim Rogers, mogli bankrotirati što bi urušilo čitav svjetski finansijski sistem. Drugi mogući scenario je pokušaj smanjenja kazne, ali bi u tom slučaju banka morala biti spasavana od strane njemačke vlade.\nRogers takođe smatra da bi se Evropska Unija (EU) raspala u slučaju da propadne Deutsche Bank, jer Njemačka više ne bi mogla niti htjela podržavati taj projekat. Naročito ako bude morala da spasava sopstvenu banku od bankrota, iako je ranije drugima govorila da to ne treba raditi.\nBoris Johnson navodno planira da napusti post jer plata od 150 hiljada funti nije dovoljna\nKoronavirus mogao bi dovesti do gubitka od 28 bilijuna dolara u svjetskoj ekonomiji\n”Bruxelles želi 20 najvećih tehnoloških tvrtki na svijetu staviti na poseban Popis ograničenih tvrtki”


Uputio zahtjev Savjetu ministara\nMirko Šarović traži od Savjeta ministara BiH da što prije imenuje generalnog direktora i dva zamjenika generalnog direktora u Direkciji za civilno vazduhoplovstvo BiH.\nU najmanju ruku je čudno što zahtjev upućuje ministar spoljne trgovine i ekonomskih odnosa, jer je to pitanje kojim treba da se bavi Ministarstvo komunikacija i transporta BiH. To je samo još jedan u nizu pokušaja aktuelnog saziva Savjeta ministara BiH, da pred istek mandata u zajedničkim instutucijama zadrži svoje kadrove.\n"Obraćam se sa zahtjevom da na dnevni red 161. sjednice Savjeta ministara BiH koja će se održati 13.12.2018. godine, uvrstite prijedlog za imenovanje generalnog direktora i dva zamjenika generalnog direktora u Direkciji za civilno vazduhoplovstvo BiH", glasio je zahtjev Šarovića.\nU dokumentu koji je u posjedu ATV-a, Šarović svoj zahtjev pravda zakonskim rješenjima kojim vršilac dužnosti ne može da bude imenovan na period duži od tri mjeseca. Tvrdi da će se imenevonjem generalnog direktora spriječiti nastanak štetnih posljedica za rad i funkcionisanje institucije.\n"S obzirom da je ministar komunikacija i transporta BiH već dva puta imenovao v.d. generalnog direktora, te da je Komisija za izbor i imenovanje provela proceduru, a polazeći od odredbi Zakona o upravi, smatram neophodnim bez odlaganja okončati predmetnu proceduru na Savjetu ministara BiH kao nadležnom organu i izvršiti imenovanje generalnog direktora i njegova dva zamjenika u Direkciji za civilno vazduhoplovstvo BiH", rekao je Šarović.\nAktuelni v.d. generalnog direktora Direkcije za civilno vazduhoplovstvo BiH je PDP-ov Željko Travar, inače pravnik po struci. Travara je još u februaru ove godine imenovao ministar komunikacija i transporta BiH. Prije njegovog imenovanja, Parlament BiH je na prijedlog SDS-a, prvo na sjednici Predstavničkog doma, a onda i na sjednici Doma naroda usvojio odredbe kojima se generalni direktor BHDCA i njegovi zamjenici ubuduće imenuju u skladu sa Zakonom o ministarskim imenovanjima.\nŠarović nema informacija o preuzimanju stranke\nMirko Šarović novi predsjednik SDS-a!\nHrvatska: Identifikovani posmrtni ostaci 11 Srba ubijenih u ratu\n387 glasova 39%


Lavrov u Srbiji povodom važnog jubileja: Radujem se dolasku u prijateljski Beograd - 19.12.2017, Sputnik Srbija\nŠef ruske diplomatije Sergej Lavrov prihvatio je poziv ministra inostranih poslova Srbije Ivice Dačića da poseti Beograd u februaru 2018. godine. Ministri su... 19.12.2017, Sputnik Srbija\n12:21 19.12.2017 (Osveženo: 13:28 19.12.2017)\n© Sputnik / Alekseй Filippov / Uđi u foto-galerijuIvica Dačić i Sergej Lavrov\nŠef ruske diplomatije Sergej Lavrov prihvatio je poziv ministra inostranih poslova Srbije Ivice Dačića da poseti Beograd u februaru 2018. godine. Ministri su ocenili da su odnosi dve zemlje na visokom nivou i da se saradnja razvija u svim pravcima.\nMinistar inostranih poslova Srbije Ivica Dačić je na sastanku sa Lavrovom saopštio da Beograd očekuje posetu šefa ruske diplomatije „21. i 22. februara naredne godine, povodom obeležavanja 180. godišnjice od uspostavljanja diplomatskih odnosa“.\n„Sa zadovoljstvom ću doći, i već se radujem boravku u prijateljskom Beogradu“, rekao je Lavrov.\nDačić je izjavio da Srbija namerava da poboljša odnose sa Rusijom u svim sferama saradnje.\n„Za nas je ovo važna poseta. Ona je potvrda naših dobrih odnosa. Naš cilj je dalje poboljšanje naših odnosa, u apsolutno svim segmentima“.\nDvojica ministara su izrazila zadovoljstvo zbog dostignute dinamike susreta na visokom i najvišem nivou.\n19 Decembar 2017, 12:28\nŠef srpske diplomatije je zahvalio na čvrstoj i doslednoj podršci Rusije teritorijalnom integritetu i suverenitetu Srbije. On je dodao da je za Srbiju od velikog značaja da sa Rusijom nastavi redovno da razmenjuje informacije i usklađuje aktivnosti u međunarodnim organizacijama po pitanju Kosova i Metohije.\nDačić je dodao da će u narednom periodu Srbija usmeriti pažnju na jačanje privredne saradnje sa Rusijom, kako bi bile iskorišćene pogodnosti koje pruža Sporazum o slobodnoj trgovini.\nMinistri su razgovarali i o obeležavanju 180 godina diplomatskih odnosa Srbije i Ruske Federacije sledeće godine, kada je planirano i da ministar Lavrov poseti Beograd.\nDačić se nalazi u Moskvi u sastavu srpske delegacije koju predvodi predsednik Aleksandar Vučić. Vučić će se posle podne sastati sa ruskim predsednikom Vladimirom Putinom.


Govor predsednice Jahjage na ceremoniji diplomiranja kandidata za sudije i tužioce - Govori Presidenta - Predsednik Republike Kosova - Hashim Thaçi\nGovor predsednice Jahjage na ceremoniji diplomiranja kandidata za sudije i tužioce\nOd danas ćete započeti jedan novi put, kako biste ispunili vašu misiju kao branioci reda i zakona. Ispunićete vaš cilj da pomognete zemlji i da date bitno značenje na polju pravde.\nPoštovani predstavnici iz Tužilaštva i sudova,\nPoštovani tužioci i sudije,\nBudući da smo mlada država, sa idealom nad principom da su svi jednaki pred zakonom, mnogo puta u toku ovih godina nezavisnosti smo odbijani neispunjavajući određenu misiju. Izgraditi pravnu državu i u isto vreme sa visokim društvenim vrednostima je teško.\nAli, pravna država, splet principa sloboda i prava čoveka sa snagom zakona je jedini način da se realizuje cilj – koji je sadržan u našem Ustavu – o jednakom građaninu, bez razlike.\nDakle pravna država ne poznaje hijerarhiju i političku snagu, jer je ruka zakona snaga za sebe.\nVi ste danas na vašem putu prema misiji da ostvarite i delite pravdu. Ova pravda, kao važan sistem društvenih vrednosti, danas traži podršku od nas: ali sa uslovom da razumemo važnost da je naš put prema principu zavistan od njenog ispravnog funkcionisanja, kada shvatimo da su započeti procesi naše državnosti u potpunosti zavisni od njenog rezultata i kada shvatimo da je politička nepristrasnost još neophodnija kako bi imala potrebnu efikasnost.\nOvaj bitan državni sistem, treba da depolitizujemo, da mu pomognemo da se izgradi nad osnovama profesionalizma, ličnog integriteta i nad zahtevom za jednu pravdu za sve. Dakle, nama danas treba jedan reformisani pravni sistem koji je svoju prošlost zamenio sadašnjošću, a njegov rad je zasnovao na sposobnosti, odgovornosti i savesti svakoga od njih.\nOvo je jedini put da dokažemo naš trud u izgradnju pravne i funkcionalne države, na pravom je putu i u periodu tranzicije dolazi kraj – omogućujući otvaranje novih poglavlja za zemlju, posebno za njen proces integrisanja.\nDakle, danas je vreme da pokažemo da Kosovo ima snagu duše naroda da stvori pravnu državu, da dokažemo da niko ne može biti iznad zakona, da pokažemo da to nije zemlja ekstremista, organizovanog kriminala i korupcije, i da zaključimo započete važne procese koji dotiču život svakog našeg građana.\nDakle, jedan veliki teret će biti na vama, ali isto toliko je nad svima onima koji su danas na zadatku da povrate poljuljano poverenje građana u pravni sistem i kako bi se ovaj ciklus nakupljanja predmeta po sudovima završio. Poverenje u pravni sistem, podrazumeva i poverenje u državu, stoga i poverenje u budućnost.\nHajde da povratimo poverenje onih koji imaju najviše potrebe, našim građanima, građanima Republike Kosova, i da ovu mogućnost, da ih načinimo sve delom zajedničkih odgovornosti prema našoj zajedničkoj državi.\nOvo poverenje će se vratiti samo vašim radom i posvećenošću, samo vi radeći vaš posao na koji ste pozvani Ustavom i zakonima Republike Kosova, i ne dozvoljavajući da se slučajevi gomilaju po fiokama sudova i tužilaštava, godinama za redom.\nŽelim vam sretan rad i zahvaljujem se vašim porodicama na podršci koju su vam pružali!